Хурматли укувчи, ДУК сайтининг Тошкентдаги мухбирига Жиззахлик хукук химоячиси Саида Курбондан хат келиб тушди. Юборилган хатни узгартиришларсиз хукмингизга хавола килмокдамиз.\nУзбекхон. Махсус «Туронзамин» учун. Тошкент шахри.\nЮраклар тулиб кетди…\nАссалому аълайкум дустлар!\nМен Саида Курбон кизиман. Хукук химоячисиман. Жиззах вилоятиданман. 7 мартдан 26 мартгача курган кургиликларим хакидага боённомани хатим оракали Сизларга такдим этишни лозим топдим.\n7-март 2007 йил эрталаб Тошкентга жунадим. Соат 12-00 ларда метронинг С. Рахимов номли бекатига тушдим. Метрога киришда турган милициялардан бири мени тухтатиб, кутилмаганда кулимдаги сумкани олиб кичкина бир хонага кириб кетди. Ортидан мен хам кирдим. Кирганимдан «Бу канака киликларинг?» деб сурадим. Паспортимни суради. Паспортимни кулимда махкам, кулига бермай ушлаб очиб каерда яшашимни хам, счётга куйилган жойни хам курсатдим. Улар сумкани роса титкилашди. Сумкамда факат биттагина кайнатилган тухум, нон ва китоблар бор эди. Яна бир участковой стулда утирган эди. У «Кани плашингизни ечинг» деса буладими. «Эсларинг жойидами? Энди буниси ортикча йигитлар» дедимда сумкамни участковойнинг кулидан шартда тортиб олдимда, «Мен узбекман, ахир аёлман, Узбекистонда юрибман» дедимда зудликда чикиб кетдим. Оркамдан хай-хайлаб колишди.\nС. Рахимовдан Хамид Олимжон бекатига чикдим. Яна кузатиш бошланди. Бир амаллаб ОДП (Озод дехконлар партияси) офисига кирдим. Никита исмл йигит кутиб олди. Телефонда Нигора Хидоятова ва Елена Урлаева билан гаплашдим. Кечкурун Жиззахдан телефондан мени сурашиб телефон килиб колишди. Никита йук деб жавоб берди. Тинимсиз телефон килишаверди. Ташкилотимиз сафидан чикарилиб юборилган, умуман холимдан хабар олмайдиган махалладошим Хуршида Тогаева хам кутилмаганда бир-неча бор телефон килди. Никита «йук – йук» деб тураверди.\nКечаси соат 12-00ларда Жиззахдан «укасиман» деб яна кимдир телефон килди. «Саида опа менга жуда зарур укасиман, илтимос чакир» дейишди. Хулласи ОДП офисида хеч каерга чиколмай камокда колдик. Бирданига тинимсиз кунгироклар учди. Офисни ураб олганлар энди эшикни такиллатиш ва тепишга утишдилар. «Оч эшикни деб дагдага килишда давом этаверди. Никитанинг хам, менинг хам асабларимиз чарчаб кетди.\nЭрталаб тонг отардан яна уша ахвол такрорланди. Яна телефон, яна эшикни оч деб асабга тегиш. Биз пикетга чиколмадик. Чунки ташкарига чикишнинг иложи йук. Тушга якин Елена Урлаева келиб колди. У битта узи пикетга кандай чикканлигини, эркакча кийиниб милиционерларни кузини шамгалатиб кандай борганлигини, чиккандан сунгги вокеаларни айтиб роса кулишдик.\nУ, Узбекистондаги HRW нинг Тошкентдаги вакили Андреа Берг билан бирга келган эди. У билан хам гаплашдик. Андреа, эртага 9 март куни келиб биз билан байрам килишини айтиб чикиб кетди. У билан хайирлашдик. Елена Урлаева «Озодлик» радиосига интервю берди. Кейин мен хам «Озодлик»даги Нодира билан гаплашдим. Интервью бердим. Унга Жиззахдаги булаётган вакеалар, сарсонгарчиликлар, ишсизлик, иктисодий кийинчиликлар, одамлар иш кидириб Россия, Козогистон томонларга кетиб колаётганлиги тугрисида унга гапириб бердим. У бу гапларимни радиодан берсам майлими деб суради. Мен хеч иккиланмасдан «албатта бераверинг» дедим.\nОФС даги компьютерга кимдир парол куйиб куйган экан Никита хам, бошкалар хам очолмади. Кейин Эл Хошимий угли Асадулла билан келди. Уларни хам ИИБ ходимлари ушлаб олган экан. Абдулла ака Тожибой угли хам телефон килиб уй камогида ушлаб турилганлигини айтди. Бундок, ташкарига карасам, офис олди кучасида Жиззахлик милициянерлар туришган экан. Жиззахлик ва бошка фукаро кийимидаги одамлар кечаси соат 12-00ларгача туришди. Биз светларни учиргач улар хам кетишди.\n9 март эрталаб офисдан чикиб егулик олиш ва биз учун 8-март байрамимиз татимганлиги учун, 9 мартда нишонлаймиз деб магазинларга икки кунлик офис камогидан чикдик. Бир магазинга кирганимизда, бир кузимга таниш кимса кириб кайтиб чикиб кетди. Мен унга яхши этибор бериб карадим. Керакли нарсаларни олдик. Кичкинагина бозорча бор экан. Улардан мош билан 4 та нон олдим байрам киламиз деб. Кейин офисга кайтиш учун машинага караб бораётгандик Никитанинг йулини фукаро кийимидаги баккуват йигитлар йулини тусишди ва каёккадир олиб кетишди. Мен унинг оркасидан бормокчи булиб бораётганимда мени икки киши фукаро кийимдаги, Жиззах вилоят ИИБдан Мафтункули исимли йигит кулиб машинага караб мажбуран тортиб утказишди. Карасам рулда уша магазинда курган йигит турибди.\nМени тугри Жиззах вилоятининг Пахтакор туман ИИБга олиб келишиб бошлик хонасига олиб келишди. ИИБ бошлиги гапни пикетдан бошлади. У менга «Сизга Тошкентда 8 март куни пикет булишини ким айтди? Бахтиёр Хамроевми? Сиз бу ОДП ташкилотга яна кандай килиб бориб келдингиз? Сиз бормай куйгандингизку? ОДП офиси ишлаётганлигини ким айтди?» каби саволларни кетма-кет бера бошлади. Мен «Пикетдан хабарим йук. Тасодифан бордим. Бахтиёр акани курганим йук. Бир йилдан ошди борганим йук» деб туравердим. Началник участкавой Сойибназар Мешбаев эса «Опа нима камчилигингиз бор, кандай хукукларингиз бузилаяпти? Кандай муаммоларингиз бор? Мен хаммасини хал киламан» деди.\nКейин унга хоким билан булиб утган вокеаларни айтдим. 3 гектар ер учун 4 ойдан буён хокимни олдига катнаётганимни, халигача хоким бу ишни отангга бор, онанга бор килиб чузиб юрганлигини, хали банкида углимнинг номига олинган кредитни банк бошлиги узи олиб яна кайта ёпиб юборганлигини, бу тугрида вилоят прократурасига арз килиб олинган жавобларининг кулгили, ачинарли эканлигини айтгандим бошлик уйланиб туриб «Саида опа, бу ишлар билан узим шугилланаман» деди. Бундан ташкари «Агар яна Тошкентга караб чиксангиз Сизни кимирламайдиган килиб куяман» дедида, уйланиб колиб «Яна бу гаплар интернетда чикариб юборманг». Мен унга «Интернетда бир чикарингиз бор-куя» дедимда хонасидан чикиб кетдим. Улар энди туман марказида кузатишни бошлашди. Уйга кайтаман деб бекатда турганимда, яна ушалар оркамдан яна уша «Нексия»да келишиб уйимга мажбуран олиб келиб ташлашди. 9 март кунидан бошлаб уйимни атрофини ураб олишиб кузатишни бошлашди. Уйга опачам келиб «хар куни уйимга милиция келиб сени излашаяпти. Саида синглинг йуколиб колган» деб роса куркитишди» уйимда жанжал килиб кетди. Уч углим хам жанжал килди. Бир углим Агар Сиз жим утирмасангиз биров билан жанжаллашиб камаламан». Кариндошларим хаммаси хавотир олишиб уйимга келиб кетишди. Мен Тошкентдалигимда, ИИБ ходимлари карандошларникига хаммасиникига кириб чикишган экан. Окибатда акам кон босими ошиб кетибти, 86 кирган онажонимнинг хам кон босими кутарилган «ха ужар кизима, хали хам ужарлигинг колмабдида, яна нима ишлар килиб юрибсан» деб койиди. Хамманинг асаби чарчаган. Хамма бир-биридан мени сураган, излаган.\nУглим билан гаплашдим. Углимга аста–секин хаммасини тушунтирдим. Бошкалар катори жим утира олмаслигимни ботиги билан тушунтирдим. Углим мени тушунди. Углим билан ярашиб олдим. Мен Тошкентда эканлигимда углимга «онанг чет давлатга кочиб кетди» деб роса уктирган шекилли. Кимлигини айтмади. Хар калай ярашиб олдик. Унга Бахтиёр Хамраевникига бориб келишини илтимос килдим. У «бораман» деб хурсанд булиб кетди. Шундан сунг Маъмуржон Аъзимов келди. Бахтиёр ака «тинчликмикан» деб каттик хавотир олиб жунатди деди. Шу куни кузатувчилар чарчаб ухлаб колишганми, Маъмуржонни курмай колишибди. Кейин суриштиришди, «Ким келди. Нимага келди» деб купчилик булиб келишди. «Кайсинисини сураяпсизлар? Нима Сизларга хисобот беришим керакми?» дейиш билан чарчадим. Улар мени 26 мартгача, яъни 17 кун хар куни кузатишди. Хатто Гагарин шахрига опамникига хам бирга бориб бирга келди. Ошга таклиф килишди, баликка таклиф этишди. Мен «Нима булган Сизларга» десам , бунча ужарсиз? Канака аёлсиз? Мана Хуршида опа хам Сизга ухшаган аёлку? Уйида 3 кунлаб утирамиз. Икки келини хизматимизда булади. Еб – ичиб ишларимизни килиб утирамиз. Гап йук аёл» дейишди. Мен « «Рахмат» Сизлар билан бундай килишга имконим хам, хохишим хам йук» дедим. 19 март куни Пахтакор туман ИИБ бошлик уринбосари Иброхим Каршибоев келиб тугри уйга кириб келса буладими.\nМен дам олиб ётгандим. «Опа бир келиб хабар олиб кетай дедим-да» деди. Утирди, «Опа сиз каттасизми, Хуршида опа катами, кайсингиз бошликсиз? деди. «Бизда катта – кичик йук. Биз инсон хукуклари буйича хар ким узи узини, халкники булсин муаммоларини кутариб чикаверади» дедим. Иккаламиз хам тенглигимиз хукук буйича дедим. «Бахтиёр Хамроев Сизларга курсатма берадими?» деди. Йук дедим. «Хуршида Тогаева лавозими буйича Хамроевдан кейин турадими? – деди. «Йук. Унинг лавозими йук. Мен ОДП аъзосиман халос» дедим. «Ёшингизни хурмат килган эдим. Бу холат нима? Уйимда тергов килишми? Мен Сизга, давлатга карши ишлаётганим йук. Хайр. Омон буланг. Хабар олиб «одамгарчилик» килганингиз учун рахмат» дедим. У чикиб кетди. Оркасидан кузатсам уларга махалламиз участка нозири ва ИИБ дан Мафтункули ишонмасдан яна кузатаётган экан. Хар куна 3 махал уйимга келади. «Опа бугун каерга борасиз? Наврузга чикасизми? Байрамга олиб бориб келайлик» деб. Кечаси бизнинг уй куринадиган жойда участковойнинг машинасида хатто дурбинлар билан кузатиб туришади. Менга энг огир ботгани, куни-кушниларимдан 4 кишидан 400 кг бугдой карздор эдим. Тошкентдан мажбуран олиб келишгандан сунг улар «Сиз чет элга кочиб кетар экансиз. Карзимизни беринг» деб туриб олишди. Бир амаллаб бошкалардан карз олиб икки кишига 200 кг бугдой олиб беролдим халос. Хуллас, 26 март куни 19 кун мени кузатишда катнашган Мафтункули туриб-туриб «Опа, Бахтиёр аканининг уйида нима бор? деса буладими? Мен Мафтумкули укама, Бахтиёр аканикида чойнак бор, пиёла бор, кошиги бор» дедим. У булса «Нимага мени ахмок киласиз? Компьютери борми? демокчидим». Мен сузимнинг охирида «Эсиз, эсиз, хоргина булган Узбек жамиятим» дедимда бошка гапни айтишни хам лозим топмадим. Мафтумкули «Опа мен энди кетаяпман» деб кетди.\nАзиз дустлар, Узбекистонда, хукук химоячилари кандай ахволда колганлигидан вокиф булдингиз. Хулосаси Сизлардан. Айтинг кани? Яна нимани ёзай. Яна канча кургиликлар хакида ёзай… Юраклар тулиб кетди…\n27 март 2007 йил. Жиззах вилояти Пахтакор тумани.\n« She’riyat 2008 yil Saylovi »


Юмшоқ контакт линзадан фойдаланганда кўзда нега ноқулайлик сезилади?\nЮмшоқ контакт линзалар — баъзи кўз хасталикларини даволашнинг қулай, замонавий ва арзон усули ҳисобланади. Ушбу маҳсулотнинг афзалликлари боис бугун кўпчилик беморлар кўзойнак тақишни хоҳламайди.\nБироқ ушбу восита ҳам камчиликлардан холи эмас. Хусусан, айрим беморлар ундан фойдаланганда турли ноқулайликларни ҳис этади.\nСоғлиқни сақлаш вазирлиги Матбуот хизмати ушбу мавзуда Республика кўз касалликлари клиник шифохонаси бош шифокори Отабек Икромовга мурожаат қилди.\n— Аввало, об-ҳаво ва иқлим ҳамда иш шароити учун нотўғри танланган линзалар бунга сабаб бўлиши мумкин, — дейди шифокор. — Қолаверса, турли кўз касалликлари, хусусан, шох парданинг шикастланиши, конъюнктивит, кўзнинг жароҳат олиши, яллиғланиши ва бошқа юқумли хасталиклар ҳам баъзан бу ноқулайликни юзага келтиради.\nШунингдек, кўзни намловчи суюқликнинг етарли даражада ишлаб чиқарилмаслиги, линзани алмаштириш ёки тақиш жадвалига риоя қилмаслик, ва энг асосийси, мутахассис тавсияларига қулоқ тутмаслик ушбу муаммога сабаб бўлади.\nБундай вақтда беморларда кўпинча қуйидаги ҳолатлар кузатилади:\n📌 кўз оғриғи;\n📌 кўзда бегона жисмни ҳис қилиш;\n📌 қизариш ва йиринглаш;\n📌 фотофобия (ёруғликка юқори сезувчанлик);\n📌 кўздан атипик оқ шилимшиқ модданинг оқиши ва ҳоказо.\nНоқулайликнинг бир марта юзага келиши баъзан юмшоқ контакт линзалари билан боғлиқ бўлмаслиги мумкин. Чунки у илк бор қўлланилганда, тана мослашиш даврини бошдан кечиради. Бу вақтда кўзда бироз оғриқ пайдо бўлиши нормал ҳолатдир.\nҚолаверса, линза тўғриланаётганда кўзда бегона жисм ҳис қилиш, ёш оқишининг кўпайиши кузатилади.\nШунингдек, муайян об-ҳаво шароитида, масалан, кучли шамол, совуқ ҳаво ёки қор ёғаётганда, кондиционер ёки иситиш тизими ишлаб турган офисларда ҳам инсон линза сабабли кўзида оғриқ сезиши мумкин. Бу эса ушбу восита билан боғлиқ ҳолат эмас.\nАммо, агар бир ҳафтадан ортиқ вақт бемор бу муаммолардан халос бўлмаса, дарҳол линзани ўрнатувчи мутахассисга мурожаат қилиши лозим. Эҳтимол, ушбу восита нотўғри танланган бўлиши мумкин.\nМутахассис эса уни танлашда нафақат кўзнинг анатомик хусусиятлари, балки беморнинг иш шароитини ҳам ҳисобга олиши зарур.\nКиритилди: 13:26 17.06.2022. Ўқилди: 1249 марта. Фикрлар сони: 0 та.\nДенов туманида қўлбола усулда алкоголли маҳсулотлари и...


Nexta Лукашенканинг бойлиги ҳақида ҳужжатли фильм намойиш қилди\nБелоруссия мухолифат воситаси Nexta Александр Лукашенкога қарши коррупция айбловларини ўз ичига олган «Олтин кони» тергов ҳужжатли фильмини нашр этди.\nМашҳур Телеграм канали Nexta бир ҳафтага яқин ўз контентини янгиланмади. Бу унинг маъмурлари тақдири тўғрисида турли хил миш-мишларга сабаб ҳам бўлди. Бироқ, душанба куни эрталаб каналда Nexta Лукашенконинг бойлиги ҳақида фильм премьерасини тайёрлаётгани ҳақидаги ёзув пайдо бўлди.\nNexta терговининг асосий ғояси шундаки, Лукашенко ҳақиқатан ҳам Белоруссиянинг кўплаб давлат турар жойларини, шу жумладан ҳашаматли Мустақиллик саройини хусусийлаштирган ва шунингдек, мамлакат президенти туфайли автоулов ва ҳаво транспортидан шахсий мақсадларида фойдаланишини кўрсатади. Бундан ташқари, Лукашенко қимматбаҳо совғаларни қабул қилади ва коррупция мақсадида бир қатор хорижий тадбиркорларга ҳомийлик қилади. Хусусан, фильмда россиялик тадбиркор Михаил Гуцериев ҳақида сўз юритилган.\nЛукашенконинг ўзи ҳеч қандай бойлиги йўқлигини деб даъво қилмоқда ва фойдаланадиган деярли ҳамма нарса давлатга тегишли эканлигини айтади. «Менда «сарой» бор. Менинг фикримча, 7 дан 8 гача — бу менинг онам билан бирга ўсган уй. Бу менинг» саройим», — деди Лукашенко ўтган ҳафта.\nЯнварь ойида Коррупцияга қарши кураш фонди (Россия ҳукумати томонидан нодавлат ташкилотлар рўйхатига киритилган — «хорижий агентлар») Алексей Навалний Геленджик яқинидаги сарой ҳақида тергов фильмини нашр этди, унинг ҳақиқий эгаси, фильмга кўра, рус Президенти Владимир Путин. Сўровларга кўра, фильмни Youtubeда ҳар тўртинчи фуқароси кўрган. Путиннинг ўзи терговга изоҳ бериб, унинг саройга алоқаси йўқлигини айтди. Аркадий Ротенберг, Путинга яқин тадбиркор ўзини объект эгаси деб атаган.


Самарқанд вилояти ҳокими Эркинжон Турдимов: Имзо – раҳбарнинг шаъни - zarnews.uz\nИмзо – шахсий ҳужжат. Бировнинг номидан имзо қўйиб юбориш жиноят ҳисобланади. Демоқчиманки, давлат томонидан шахс имзосининг ҳимояси қонун йўли билан кафолатланган.\nБинобарин, имзо – шахсий масъулият ҳам. Бирор ҳужжатга имзо қўйган киши матндаги ҳар бир сўз учун жавоб бериши ҳам зарур.\nМинг афсуски, жойлардан келаётган маълумотномалар, қарор ва буйруқларни ўрганганимда уларнинг муайян қисмида имзолар ҳеч қандай масъулиятсиз, матнни ўқимасдан, раҳбар ҳузурига олиб келган шахс “кафолати”га ишониб чекиб юборилганини кўраяпман. Натижада жуда кўплаб бундай ҳужжатларни бекор қилишга имзо чеккан кишини жазолашга тўғри келаяпти. Ҳужжатларни ўрганмасдан туриб, нотўғри имзо чекиб юборган раҳбарлар бугун қонун олдида жавоб бермоқда.\nДемоқчиманки, ҳар бир киши оддий фуқароми, раҳбарми, қатъий назар, ҳужжат остига имзо қўйишдан аввал матнни синчиклаб ўқиб чиқиши лозим. Негаки имзо раҳбарнинг масъулияти ва маданияти савиясини кўрсатиб туради.


Йилдирим: Гуленни яшираётган мамлакат Туркияга дўст эмас\n18:13 / 16.07.2016\nТуркия бош вазири Бинали Йилдирим Туркия телевидениеси орқали намойиш қилинган матбуот анжуманида Гуленни яшириб ўтирган мамлакат Туркияга дўст эмаслигини таъкидлади.\n“Гулен – террорчи ташкилот асосчиси. Уни яшираётган мамлакат Туркияга дўст эмас, бу мамлакат Туркияга қарши яширин уруш олиб бормоқда. Давлат тўнтаруви ҳаракати ташкилотчиси жазоланиши лозим”, - деди у.\nТурк ҳукумати ҳарбий тўнтарувни ҳозирда АҚШда истиқомат қилувчи Гулен асос солган “Хизмет” ҳаракати тарафдорлари амалга оширганига ишончи комил эканлигини маълум қилган.\nИстанбул суди 2014 йилнинг декабрида террорчилик ташкилотини ташкил этганликда асосли гумон қилинаётган Гуленни қўлга олиш учун расмий ордер берган. Гуленнинг тарафдорлари Туркияда содир бўлган воқеаларга алоқадорлигини инкор этишган. Улар бундай айбловни “ўта масъулиятсиз” деб аташди.\nШунингдек, Йилдирим ҳарбий тўнтарув ҳаракатларидан сўнг турк махсус хизматининг фаолияти қайта кўриб чиқилишини маълум қилган.


Қашқадарё вилоятининг 2022 йилнинг 1-чораги учун асосий макроиқтисодий кўрсаткичлари - Review.uz\nИқтисодий тадқиқотлар ва ислоҳотлар маркази Қашқадарё филиали томонидан вилоятнинг жорий йил январь-март ойларидаги асосий макроиқтисодий кўрсаткичлари таҳлил қилинди.\n2022 йилнинг январь-март ойларида Қашқадарё вилоятининг ялпи ҳудудий маҳсулот (ЯҲМ) ҳажми 8 360,5 млрд сўмни, ўсиш кўрсаткичи 2021 йилнинг мос даврига нисбатан 103,2%ни (ўсиш кўрсаткичи бўйича ҳудудлар орасида 13-ўрин) ташкил қилди.\nВилоятда яратилган ЯҲМнинг республика ялпи ички маҳсулотидаги улуши 5,1% (2021 йилнинг мос даврида 5,4%) бўлган ҳолда Тошкент шаҳри, Тошкент, Навоий, Самарқанд, Фарғона вилоятларидан кейинги 6-ўринни эгаллаган.\nЯҲМ таркибида саноатнинг улуши (қурилишни қўшган ҳолда) - 31,4% (ўтган йилнинг мос даврида 33,3%), қишлоқ хўжалиги - 21,0% (20,8%) ва хизмат кўрсатиш - 47,6% (45,9%) ни ташкил қилган. ЯҲМнинг 57,4% (ўтган йилнинг мос даврида 56,9%) кичик бизнес ва хусусий тадбиркорлик субъектлари томонидан яратилган.\nЖон бошига тўғри келадиган ЯҲМ ҳажми 2447,6 минг сўмни ташкил қилган ҳолда (Ҳудудлари орасида 11-ўрин) ўтган йилнинг мос даврига нисбатан 101,0 %га ошган.\nВилоятда 4702,4 млрд сўмлик саноат маҳсулотлари ишлаб чиқарилган бўлиб, ўтган йилнинг мос даврига нисбатан 104,7% (ўсиш кўрсаткичи бўйича ҳудудлар орасида 10-ўрин)га ошган. Вилоятда ишлаб чиқарилган саноат маҳсулотларининг республика саноатидаги улуши 4,1%ни ва ҳудудлар орасида 7-ўринни эгалланган. Саноат маҳсулотларининг 23,8%и (ўтган йилнинг мос даврида 21,6%) кичик бизнес ва хусусий тадбиркорлик субъектлари томонидан яратилган. Шунингдек, вилоят саноати таркибида тоғ-кон саноатининг улуши – 7,0%, ишлаб чиқариладиган саноат - 68,1%, электр, газ, буғ билан таъминлаш ва ҳавони кондициялаш саноати - 24,2%, сув билан таъминлаш, канализация тизими, чиқиндиларни йиғиш ва утилизация қилиш саноати - 0,7%ни ташкил қилган.\nЖон бошига тўғри келадиган саноат маҳсулотлари ҳажми 1376,7 минг сўм (Ҳудудлар орасида 12-ўрин) бўлган ҳолда ўтган йилнинг мос даврига нисбатан 102,5%га ошган.\nВилоятда 832,0 млрд сўмлик (2021 йилнинг мос даврига нисбатан 102,7%) истеъмол товарлари ишлаб чиқарилган бўлиб, республикадаги улуши 2,3%ни ташкил қилган ҳолда ҳудудлар орасида 12-ўринни эгаллаган. Таҳлил қилинаётган давр мобайнида ишлаб чиқарилган озиқ-овқат товарлари ҳажми 539,3 млрд сўм (ўсиш кўрсаткичи 102,5%), ноозиқ-овқат товарлари 292,7 млрд сўмни (102,9%) ташкил қилган.\nВилоятда 2746,4 млрд сўмлик қишлоқ хўжалик маҳсулотлари ишлаб чиқарилган бўлиб, ўтган йилнинг мос даврига нисбатан 101,1%га ошган. Республика қишлоқ хўжалигида вилоятнинг улуши 8,2% бўлган ҳолда, ҳудудлар орасида 6-ўринни эгаллаган.\nЖон бошига тўғри келувчи қишлоқ хўжалиги маҳсулотлари ҳажми 804,0 минг сўмни (Ҳудудлар орасида 9-ўрин), 2021 йилнинг мос даврига нисбатан 98,9%ни ташкил қилган.\nКўрсатилган бозор хизматлари ҳажми 3353,7 млрд сўм бўлган ҳолда, 112,5%га ошган. Хизматлар ҳажмининг республика кўрсаткичидаги улуши 4,5% бўлиб, ҳудудлар орасида 7-ўринни эгаллаган. Жон бошига тўғри келадиган хизматлар ҳажми 981,8 минг сўм (ҳудудлар орасида 14-ўрин) бўлган ҳолда, ўтган йилнинг мос даврига нисбатан 110,1 %га ошган.\nЧакана савдо ҳажми 3719,7 млрд. сўм (104,7%), республикадаги улуши 6,3%ни бўлган ҳолда, ҳудудлар орасида 6-ўринни эгаллаган. Жон бошига тўғри келувчи чакана савда ҳажми 1089,0 минг сўм (ҳудудлар орасида 12-ўрин)ни ташкил этиб, 102,4%га ошган.\nҚурилиш ишлари ҳажми 1 441,7 млрд. сўмни (ўтган йилнинг мос даврига нисбатан 94,6%), республикадаги улуши 6,0%ни ташкил этиб, ҳудудлар орасида 6-ўринни эгаллаган.\nАсосий капиталга киритилган инвестициялар ҳажми 3 668,2 млрд сўмни (ўтган йилнинг мос даврига нисбатан 121,5%), республикадаги улуши 7,3% (ҳудудлар орасида 4-ўрин)ни ташкил қилган. Жон бошига тўғри келадиган асосий капиталга киритилган инвестициялар ҳажми 1 073,9 минг сўм бўлиб (2021 йилнинг мос даврига нисбатан 118,9%), ҳудудлар орасида 7-ўринни эгаллаган.\nТашқи савдо айланмаси ҳажми 146,8 млн долларни ташкил қилган ҳолда 159,9%га ошган. Вилоят ташқи савдо айланмасининг республика жами ташқи савдо айланмасидаги улуши 1,1% бўлиб, ҳудудлар орасида 12-ўринни эгаллаган. Ташқи савдо айланмаси таркибида экспорт ва импортнинг улуши тенг (73,4 млн доллардан) бўлган. Хусусан, жорий йилнинг январ-март ойлари мобайнида экспорт ҳажми ўтган йилнинг мос даврига нисбатан 152,1%га, импорт ҳажми эса 168,5%га ошган. Вилоятда амалга оширилган экспорт ва импортнинг республика кўрсаткичидаги улуши мос равишда 1,3% ва 1,0% ни ташкил қилган.\n2022 йилнинг январь-март ойларида вилоятда 1764 та (ўтган йилнинг мос даврида 3050 та) янги кичик бизнес субъектлари ташкил этилган.


ССВ: Пиёз коронавирусни тўплаб олиб ўлдириши – сафсата\nИжтимоий тармоқларда пиёзнинг ўзига хос хусусиятлари, жумладан коронавирусни ўлдириши таърифланган видеолавҳа тарқалди.\nВидеода ўзини Зилола деб таништирган хоним пиёзнинг хусусиятларини жуда ишонарли тасвирлашга уринади:\n«Ўзимизнинг оддий пиёзни иккига-учга бўлиб, деразалар олдига, шкафлар ичига, хуллас одам кирадиган жойларга қўйиб ташланса, бу ҳар қандай вирусни ўзига тортиб олиб, касаллик тарқалишининг олдини оларкан. Ҳар икки уч кунда алмаштириб туриш керак экан. Эътибор бериб қаралса, ўша пиёз барча вирусларни, коронавирусни ҳам ўзига тортиб оларкан ва ўлдираркан, шу туфайли қорайиб қоларкан.\nИлтимос, шу видеони тарқатворинглар, ҳозиргина қирғизистонлик акахоним айтди, улар Хитойдан кўриб шундай қилишибди», дейди аёл ҳаммага саломатлик тилаганича.\nБу гаплар қанчалик асосли экани билан қизиққан Kun.uz мухбири Соғлиқни сақлаш вазирлигининг коронавирусга қарши кураш штаби масъул ходими Саидмурод Саидалиев билан боғланди.\n«Пиёз организм учун фойдали маҳсулотлиги, жумладан бактерицид хусусиятга ҳам эга экани шубҳасиз. Чунки унинг таркибида фитонцид моддалар мавжуд ва улар кўплаб бактерияларни ўлдириш хусусиятига эга. Аммо пиёзнинг вирусларни ўзига тортиб олиши ва ўлдириши сафсатадан ўзга нарса эмас.\nБўлакларга бўлиб уйга сочиб чиқишнинг коронавирусдан ҳимоялаши ва бу касалликка даво бўлиши илмий жиҳатдан умуман асосланмаган. Пиёз ҳам кесиб қўйилса, ҳар қандай бошқа сабзавот сингари вақт ўтиб эскиради, қораяди ёки бошқа тусга киради. Бу асло вирусларга боғлиқ эмас.\nЮртдошларимизга интернетдаги «мутахассис»лардан эмас, бевосита соҳа вакилларидан маслаҳат олишни тавсия қилган бўлардим», деди Саидмурод Саидалиев.


Рамазон – истиғфор ойи - Fitrat.uz\nБош саҳифа / Мақолалар / Рамазон – истиғфор ойи\nРамазон – истиғфор ойи\nMay 15, 2020\tРамазон – истиғфор ойиda fikr bildirishni o'chirish 187 Кўришлар\nАллоҳ таоло шундай деди: (Эй, Муҳаммад!) Ўз жонларига (гуноҳ билан) зулм қилган бандаларимга айтинг: Аллоҳнинг раҳматидан ноумид бўлмангиз! Албатта, Аллоҳ барча гуноҳларни мағфират қилур. Албатта, Унинг ўзи Мағфиратли ва Раҳмлидир» (Зумар, 53).\nУшбу ояти карима Аллоҳнинг раҳмати ва бандаларига лутфи кенг эканини баён қиляпти. Унда энг улкан ва шармандали гуноҳларга (ширк, куфр ва гуноҳи кабиралар шунинг остига дохил бўлади) қўл урган гуноҳкор ва ўз жонига жиноят қилганларга Раҳмон, Раҳим Зот томонидан ушбу гуноҳларини ташлаб, Ғофур, Раҳим бўлган Раббиларига истиғфор айтишликларига нидо қилиняпти. Батаҳқиқ, У барча гуноҳларни мағфират қилади ва ҳар қанча катта ва улкан бўлмасин гуноҳ соҳиби истиғфор айтиб, тавба қилса У асло гуноҳни катта санамайди.\nИмом Бухорий Саъийд ибн Жубайр розияллоҳу анҳудан келган ривоятда айтилишича кўплаб гуноҳлар қилган бир гуруҳ мушриклар Росулуллоҳ соллаллоҳу алайҳи васалламнинг ҳузурларига келиб: «Албатта сен дават қилаётган нарса жуда ҳам гўзал. Қани, айтчи, биз қилган нарсаларни ҳам ювадиган нарса борми?» деб сўрашганида Аллоҳ таоло мазкур ояти каримани туширган экан. Тафсирчи уламоларимиз таъкидалшича, бу ояти карима Қуръонда энг умидворлик ояти ҳисобланади. Бу оятда бандалар учун энг улуғ башорат бор.\n«Аллоҳнинг раҳматидан ноумид бўлмангиз!»\nУнинг рахмати жуда кенгдир.\n«Албатта, Аллоҳ барча гунохларни мағфират қилур»\nТермизий Анас ибн Молик розияллоҳу анҳудан ривоят қилади. Расулуллоҳ соллаллоҳу алайҳи ва салламни шундай деяётганларини эшитдим: «Аллоҳ табарока ва таоло шундай деди: Эй Одам боласи! Модомики сен Менга дуо қилиб, Мендан умид қилар экансан, сени гуноҳинг қанча бўлишига қарамай мағфират қиламан ва аҳамият бермайман. Эй Одам боласи! Агар гуноҳларинг осмон булутларига етса сўнг Мендан мағфират сўрасанг, сени мағфират қиламан ва аҳамият бермайман. Эй Одам боласи! Сен агар Мени ҳузуримга ер қобиғичалик хатолар билан келсанг сўнг Менга бирор нарсани ширк келтирмаган ҳолатда йўлиқсанг, албатта, сени олдинга унинг қобиғичалик мағфират билан келаман» (Термизий (3540).\nДарҳақиқат, Аллоҳ Қуръонда бандаларини истиғфор айтишга буюриб, шундай деди: «Аллоҳдан мағфират сўранглар! Албатта Аллоҳ мағфиратли, меҳрибондир» (Музаммил, 20). Аллоҳ таоло деди: «(Аллоҳ сизларга амр қилурки), Раббингиздан мағфират сўранглар, сўнгра Унинг Ўзига тавба қилинглар» (Ҳуд, 3). У субҳанаҳутаоло Ундан мағфират сўраган кишини мағфират қилишини баён қилиб, шундай деди: «Ким бирон бир ёмон иш қилса ёки ўз жонига жабр қилса, сўнгра Аллоҳдан мағфират сўраса, Аллоҳни мағфират қилгувчи ва меҳрибон эканини топар – кўрар» (Нисо, 110). Аллоҳ истиғфор айтувчи бандаларини мадҳ қилиб, шундай деди: «Ва саҳарларда Аллоҳдан мағфират тилайдиган бандалари» (Оли Имрон, 17). Аллоҳ субҳанаҳутаоло деди: «Ва саҳарларда улар (қилган саҳву-хатолари учун) Парвардигордан мағфират сўрар эдилар» (Зориёт, 18).\nКўп истиғфор айтишлик Расулуллоҳ соллаллоҳу алайҳи ва салламнинг йўлларидан эди. Расулуллоҳ соллаллоҳу алайҳи ва саллам шундай дедилар: «Албатта, мен Аллоҳга бир кунда юз марта истиғфор айтаман» (Муслим (2702). Бошқа ҳадисда эса: «Етмиш мартадан кўпроқ» деди. (Бухорий (6307).\nРамазон ойининг гуноҳлар мағфират қилиниши ва хатолар ўчирилишида зиёда хусусияти бор. Бахтли – Рамазонга етган, унинг кеча ва кундузларини Аллоҳнинг тоати ва Уни рози қиладиган нарса-(ибодат)ларда ўтказиб, шу билан Подшоҳ, Қиёмат куни ҳисоб қилувчи Зотнинг мағфират ва розилигига мустаҳиқ бўлган кишидир. Бахтсиз, маҳрум – ушбу буюк ой кириб келсада, ўзининг даражасини кўтарадиган солиҳ амал қилмаган, уни ҳалок ва расво қиладиган гуноҳларидан тавба қилмаган, ушбу ойнинг кун ва тунларини Раббисини ғазаблантирадиган ва ўзини қулатадиган ишларда зое қилган, Раббисига гуноҳ ва ёмон ишларидан мағфират талаб қилган ҳолда юзланмаган, ҳатто у ўзининг юз ўгириш ва пасткашлигида қолган ҳолда мағфират ойи чиқиб кетган кимсадир.\nТабароний «Мўъжам»да Абу Ҳурайра розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам шундай дедилар: «Ҳузуримга Жаброил алайҳиссалом келиб, шундай деди: «Эй Муҳаммад! Кимки ота – онасидан бирига етиб, вафот этса ва дўзахга кирса, бас, Аллоҳ уни узоқ қилсин. Амин, денг». Мен: «Амин», дедим. Айтдики: «Эй Муҳаммад! Кимки Рамазон ойига етиб, вафот этса ва(гуноҳлари) мағфират қилинмай дўзахга киргазилса, бас, Аллоҳ уни узоқ қилсин. Амин, денг». Мен: «Амин», дедим. Айтдики: «Кимники ҳузурида ёдга олинсангиз ва сизга саловат айтмай, вафот этиб, дўзахга кирса, бас, Аллоҳ уни узоқ қилсин. Амин, денг». Мен: «Амин», дедим» (Табароний «Мўъжам ал-Кабир» (2023).\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи ва саллам дедилар: «Мен унинг ҳузурида ёдга олинсаму, менга саловат айтмаган кимсанинг бурни ерга ишқалансин! Рамазон кириб сўнг(ундан гуноҳлари)мағфират қилинмай чиққан кимсанинг бурни ерга ишқалансин! Олдида ота – онаси улуғ ёшга етсаю, уни жаннатга киргазишмаган -(киришига сабабчи бўлишмаган) кимсанинг бурни ерга ишқалансин!» дедилар». (Термизий ва бошқалар ривояти). (Термизий (3545), Ҳоким «Мустадрок» (2016).\nМўмин бандага ушбу ой яхшилик ва баракаларини ғанимат билиши, истиғфор айтишни лозим тутиши, ҳамда унинг муборак фойда ва улуғ манфаатларини ғанимат билиши учун (истиғфорни) кўп-кўп айтиши лойиқ бўлади. У (истиғфорнинг фойдалари) дунё ва охиратда сон-саноқсиз даражада кўпдир.\nИстиғфорнинг дунёвий фойдаларидан бири Аллоҳ таолонинг ушбу қавлида ворид бўлган: «Мен дедимки: «Раббингиз (Аллоҳ)дан мағфират сўранглар, албатта У ўта мағфиратли бўлган зотдир. (Шунда) У зот устларингизга осмондан ёмғир қуйдирур. Ва сизларга мол-дунё, бола-чақа билан мадад берур, ҳамда сизларга боғу бўстонлар (ато) қилур ва сизларга оқар дарёлар (ато) қилур» (Нуҳ, 10-12).\nҲасан ал-Басрий раҳимаҳуллоҳга бир киши қурғоқчиликдан шикоят қилиб келгани ворид бўлган. Шунда: «Аллоҳга истиғфор айт», дедилар. У кишига бошқаси фақирликдан шикоят қилди. Шунда: «Аллоҳга истиғфор айт», дедилар. Бошқаси боғи қуриб қолганидан шикоят қилди. Шунда: «Аллоҳга истиғфор айт», дедилар. Бошқаси эса у кишига фарзандсизликдан шикоят қилди. Шунда: «Аллоҳга истиғфор айт», дедилар. Сўнг уларга Аллоҳ таолонинг Нуҳ алайҳиссалом ҳақидаги юқоридаги мазкур қавлини тиловат қилдилар. Бу ўринда зикр қилинган самаралар, банда айтган истиғфори мукофоти ўлароқ дунёда эришадиган умумяхшиликлар, мукаррам ҳадялар ва турли-туман самаралардир.\nИстиғфор айтувчилар қиёмат куни эришадиган мўл-кўл савоб, улкан ажр, раҳмат, мағфират, дўзахдан озод бўлиш ва азобдан саломат қолишга келсак, бу Аллоҳ таологина саноғига етадиган ишдир. Ибн Можжа «Сунан»да Абдуллоҳ ибн Буср розияллоҳу анҳудан ривоят қилади. Расулуллоҳ соллаллоҳу алайҳи ва саллам дедилар: «(Амал) саҳифасида кўп истиғфорни топган кишига шодлик бўлсин» (Ибн Можжа «Сунан» (3818)). Санади саҳиҳ. Табароний «Авсат»да ва Зиё ал-Мақдисий «Ал-Аҳадис ал-Мухтароҳ»да Зубайр ибн Аввом розияллоҳу анҳудан ривоят қиладилар. Расулуллоҳ соллаллоҳу алайҳи ва саллам шундай дедилар: «Кимни (амал) саҳифаси хурсанд қилишини яхши кўрса, бас, унда истиғфорни кўпайтирсин» (Табароний «Муъжам ал-Авсот» (839), Байҳақий «Шуъаб ал-Ийман» (639)).\nМағфиратнинг уч улкан сабаби бўлиб, улар юқоридаги Анас (розияллоҳу анҳу)нинг ҳадисларида жамланган:\n1 Банда бирор гуноҳ қилса, уни мағфират қилишни Раббисидан ўзгасидан умид қилмайди. Ҳамда Ундан ўзгаси гуноҳларни мағфират қилиб, кечиб юбормаслигини билади. «Саҳиҳ»да Пайғамбар соллаллоҳу алайҳи ва салламдан шундай деганликлари ривоят қилинади: «Банда бир гуноҳ қилиб: «Эй Аллоҳ! Гуноҳимни мағфират қил», дейди. Шунда У табарока ва таоло: «Бандам бир гуноҳ қилиб, Унинг гуноҳни мағфират қиладиган ва уни кечиб юборадиган Раббиси борлигини билди», деди. Сўнг қайтиб, гуноҳ қилди. Ва: «Эй Раббим! Гуноҳимни мағфират қил», деди. Шунда У табарока ва таоло: «Бандам бир гуноҳ қилиб, Унинг гуноҳни мағфират қиладиган ва уни кечиб юборадиган Раббиси борлигини билди», деди. Сўнг қайтиб, гуноҳ қилди. Ва: «Эй Раббим! Гуноҳимни мағфират қил», деди. Шунда У табарока ва таоло: «Бандам бир гуноҳ қилиб, Унинг гуноҳни мағфират қиладиган ва уни кечиб юборадиган Раббиси борлигини билди. Хоҳлаганингни қил. Дарҳақиқат, сени мағфират қилдим», деди». Абдул Аъла: «Хоҳлаганингни қил, деб учинчи ёки тўртинчисида айтдиларми билмай қолдим», деди. Бир ривоятда (шундай ворид бўлган): «Дарҳақиқат, бандамни мағфират қилдим. Хоҳлаганини қилаверсин» (Муслим (2758)).\n2. Истиғфор. Агар гуноҳлар улканлашиб, кўплигидан осмондаги булутлар ёки осмонда кўз илғар жойгача етсада, бошқа ривоятда эса: «Муҳаммаднинг жони Унинг қўлида бўлган Зотга қасамки, агар осмон ва ер орасини тўлдириб юборар даражада хато қилсангиз, сўнг Аллоҳ азза ва жаллага истиғфор айтсангиз, албатта, сизларни мағфират қилади» (Имом Аҳмад «Муснад» (13427)).\n3. Тавҳид. У энг катта сабабдир. Ким уни йўқотса мағфиратни йўқотибди. Ким уни олиб келса, дарҳақиқат, мағфиратнинг энг катта сабабини олиб келибди. Аллоҳ таоло деди: «Албатта Аллоҳ Ўзига (бирон нарсанинг) шерик қилинишини кечирмас. Шундан бошқа гуноҳларни Ўзи хоҳлаган бандалари учун кечирур» (Нисо, 48).\nЭй Аллоҳ! Гуноҳларимизнинг ҳаммасини, кичиги ва каттаси ҳамда биз билган ва билмаганларимизни мағфират қил! Ҳаётимизни солиҳ амалларимиз билан якунла!\n“ПАЙҒАМБАР ОТА” жоме масжиди имом хатиби\nҚўшбоев Фатхиддин Фахриддин ўғли.\nАввалги Дуо ижобат бўлишининг шартлари


hidoyat.uz – “Мовароуннаҳр” нашриётининг сайти - ҲАЖ ФАХРЛАНИШ УЧУН АДО ЭТИЛМАЙДИ\nҲАЖ ФАХРЛАНИШ УЧУН АДО ЭТИЛМАЙДИ\nАбу Ҳурайра (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): "Ким Аллоҳ учун ҳаж қилса ва ҳаж давомида уят, фаҳш сўзларни гапирмаса ва фисқ-фужур ишларни қилмаса ҳамда бирор кимса билан тортишиб, жанжаллашмаса у уйига онасидан туғилгандек бегуноҳ бўлиб қайтади", дедилар (Имом Бухорий ривояти).\nОқил, болиғ, соғлом ва йўлга қодир мусулмон кишига умрида бир марта ҳаж қилиш фарздир. Йўл харажатларига кетадиган маблағи, ўзининг эҳтиёжларидан ва бориб келгунига қадар оила аҳлининг нафақаларидан ташқари бўлиши керак. Шунингдек, йўлнинг очиқ ва хавф-хатарсиз бўлиши ҳам ҳажнинг фарз бўлиш шартларидандир. Аёл кишига эса юқоридаги шартлар билан бирга тан маҳрам бўлиш лозим. Кимда мазкур шартлардан бирортаси топилмаса, унга ҳаж фарз бўлмайди. Қуръони каримда: "Йўлга қодир бўлган киши зиммасида Аллоҳ учун Байтни ҳаж қилиш (фарзи) бордир" (Оли Имрон, 97), дея марҳамат қилинган.\nПайғамбаримиздан (соллаллоҳу алайҳи ва саллам): "Йўлга қодир бўлиш нима?" – деб сўрашганида, у зот: "Йўл учун етарли маблағ ҳамда уловдир", – деб жавоб берганлар. Бундан маълум, ҳаж молиявий ҳам жисмоний ибодатдир.\nАллоҳ таоло марҳамат қилади: "Кимдаким, Аллоҳнинг шиорлари бўлмиш маконларни ҳурматини ўрнига қўйиб ва у ерлардаги ибодатларни мукаммал адо этса, демак, бу қалбининг тақвосидандир" (Ҳаж, 32).\nҲажга ният қилган киши молидан, соғлигидан, оиласидан йироқда, машаққатларни бўйнига олиб ҳажга отланар экан, фақат ибодат билан машғул бўлмоғи лозим.\nҲаж Қуръон нозил бўлган, Пайғамбаримиз Муҳаммад (соллаллоҳу алайҳи ва саллам) қадамлари теккан улуғ заминда адо этилади. Шу боис саноқли ҳаж кунларини ғанимат билишимиз, гўзал одоб билан намуна бўлишимиз лозим.\nҚуръони каримда: "Бас, ким шу (ҳаж) ойларда ҳажни ўзига фарз қилса (ҳажни ният қилса), ҳаж давомида хотинига яқинлашиш, гуноҳ-маъсият ва жанжал (каби ишларга рухсат) йўқ. Ҳар қандай яхши (савобли) иш қилсангиз, албатта, уни Аллоҳ билур. (Ҳаж сафарига) озуқа олиб чиқинг. Энг яхши озуқа тақводир. Тақвони Менга қилингиз (Мендан қўрқингиз), эй оқиллар!.." – деб марҳамат қилинган (Бақара, 197).\nДемак, ҳажни ният қилган киши катта-ю кичик гуноҳларни қилишдан, бирор жонзотга озор беришдан, хусусан, одамлар билан жанжаллашишдан доимо ўзини сақлаши керак. Пайғамбаримиз (соллаллоҳу алайҳи ва саллам): "Мабрур ҳажнинг мукофоти фақат жаннатдир", – деганлар (Муттафақун алайҳ).\nҲаж фахрланиш учун қилинадиган ибодат эмас. Ҳажнинг нақадар улуғ ибодат эканини тушунмаган, қавму қариндошга силаи раҳм, фақир ва муҳтожларга, етим-есирларга хайру эҳсон қилишни унутган, ҳаждан келиб яна ношаръий ишлар билан машғул бўлган кишининг ибодатида савоб йўқ.\n"Ҳар қандай яхши (савобли) иш қилсангиз, албатта, уни Аллоҳ билур"(Бақара, 97), дейилган оятдан умид қилган ҳолда, ўзига тўқ кишилар қайта-қайта ҳажга боришдан кўра, унга кетадиган маблағни меҳрибонлик уйларига, қариндош-уруғи ва ўзи яшайдиган ҳудуддаги кам таъминланган оилаларга, талабаларнинг шартнома тўловлари каби садақаи жория бўладиган умумхалқ манфаати – Ватанимиз, юртимиз келажаги йўлида сарф қилиши савоблидир.\nТошкент шаҳар "Собитхон ҳожи" жоме масжиди имом-хатиби


ЙҲХБ ходими гиёҳванд моддани олиб ўтаётган қонунбузардан пора олганлиги учун 3 йилга қамалди - Anhor\nAnhor Все посты ЙҲХБ ходими гиёҳванд моддани олиб ўтаётган қонунбузардан пора олганлиги учун 3 йилга қамалди\nЙҲХБ ходими гиёҳванд моддани олиб ўтаётган қонунбузардан пора олганлиги учун 3 йилга қамалди\n09 Iyul 2014\nСирдарё вилояти ЙҲХБ ходими контрабандачидан пора олганлиги учун июнь ойида уч йилга озодликдан маҳрум этилди.\n“Жиноятчилар ҳар йили гиёҳванд моддаларни сақлаш ва олиб ўтишнинг турли йўлларини ўйлаб топади. Шу йил май ойида Тошкентда ўз қорнида героин солинган деярли 60 та контейнерни олиб ўтаётган Афғонистон фуқароси қўлга олинди. Яна икки килограммга яқин гиёҳванд моддани у пакетларга солиб, ўзи билан олиб келган гиламларнинг ичига яширган”, – дейди ИИВнинг вакили Самвел Петросян.\nГиёҳванд моддалар тарқалишини назорат қилиш бўйича Миллий ахборот-таҳлил марказининг вакили Илёсхон Орифовнинг сўзларига кўра, наша энг кўп тарқалган гиёҳванд модда бўлиб қолмоқда, ундан кейин рўйхатда героин ва кўкнор туради.\nИ.Орифов бу борада МХХ, милиция, божхона идораси, чегара қўшинлари ва прокуратура ходимларининг ҳамкорлигини алоҳида қайд этади.\n“2013 йили гиёҳванд моддалар билан боғлиқ жиноятлар туфайли қарийб 5 минг киши жавобгарликка тортилган эди. Уларнинг орасида Ўзбекистон фуқаролари ҳам, Афғонистон, Тожикистон, Туркманистон, Қозоғистон ва бошқа мамлакатлар фуқаролари ҳам бор”, деб ёзади 12news.uz Орифовнинг сўзларидан иқтибос келтирган ҳолда.\nАҚШнинг Глобал медиа бўйича агентлиги журналистика стандартларига амал қилиш муҳимлиги таъкидлади\nЎзбекистон Россиядан С-300 зенит комплексларини олиши мумкин


Одам савдоси 23,5 фоизга камайди\n2015 йилда Ўзбекистонда одам савдоси қурбонлари сони 2014 йилга нисбатан 23,5 фоизга (924 нафарга) камайган.\nKun.uzнинг ёзишича, 2015 йилда қайд қилинган одам трафигида 784 киши (26,4 фоизга кам) мамлакат ташқарисига олиб кетилган. Ўзбекистоннинг хориждаги дипломатик миссиялари 146 кишининг қайтишига ёрдам берган. Ҳуқуқни муҳофаза қилиш органлари «одам савдоси» моддаси бўйича 460 жиноятчини таъқиб қилиб, 372 жиноий иш очган.\n1 МАЙДАН ДАВЛАТ БОҒЧАЛАРИ УЧУН ТЎЛОВЛАР ОШИРИЛАДИ\n🕔14:09, 10.05.2021 ✔31\nҲукуматнинг тегишли қарори (256-сон, 29.04.2021 йил) билан, 2021 йил учун давлат мактабгача таълим ташкилотларида болалар таъминоти учун ота-оналар тўлови миқдорлари тасдиқланди.\nФАРЗАНДИНГИЗ МАКТАБДА ЭКАНИНИ АНИҚ БИЛАСИЗМИ?\n🕔14:08, 10.05.2021 ✔31\nЭндиликда ўқувчиларнинг мактабда бўлиш вақти FACE ID тизими орқали назорат қилинади. Халқ таълими вазири Шерзод Шерматов Ички ишлар вазирлиги ва халқ таълими вазирлиги ҳамкорлигида ўтказилган Қўшма Ҳайъат мажлисида бу ҳақда айтиб ўтди, дея хабар бермоқда ЎзА.\nИккинчи жаҳон уруши қатнашчилари ва ногиронларига 12 МИЛЛИОН СЎМДАН БЕРИЛАДИ\n🕔14:07, 10.05.2021 ✔29\nЎзбекистон Республикаси Президенти Шавкат Мирзиёевнинг 2021 йил 20 апрелдаги «Иккинчи жаҳон уруши қатнашчиларини\n✔ 31 🕔 14:09, 10.05.2021\n✔ 31 🕔 14:08, 10.05.2021\n✔ 29 🕔 14:07, 10.05.2021\nҲАЙДОВЧИЛАРДАН айрим ҳужжатлар бевосита талаб қилинмайди\nҲукуматнинг тегишли қарори (271-сон, 04.05.2021 йил) билан 2021 йил 1 сентябрдан бошлаб\n✔ 27 🕔 14:05, 10.05.2021\nЎРГАНИЛМАГАН МУАММОНИНГ ЎЗИ ҚОЛМАДИ-ЁВ...\nНазаримда, кейинги тўрт йилда муаммоларни аниқлашнинг зўр механизмини ўйлаб топдик. Одамларни қийнаётган масалаларни ўрганавериб, авра-астарини чиқариб юборганимиз ҳам рост. Аммо, афсуски, уларни ҳал этишга келганда, ёндашув ўша-ўша — алмисоқдан қолган.\n✔ 258 🕔 11:23, 13.03.2021


Сирдарёда оила ажралишлари сони кескин ортмоқда - Халқ сўзи\nСирдарёда оила ажралишлари сони кескин ортмоқда\n17:40 29 Июнь 2018 Жамият\nТаҳлилларга кўра, ўтган йили Сирдарё вилоятида 1095 та никоҳдан ажрашиш қайд этилган бўлиб, бу 2016 йил билан таққослаганда 21 фоиз кўпдир.\nБунга яқин қариндошлар ўртасидаги никоҳ, эр-хотин бир-бирини тушунмаслиги, ўзаро тотувликнинг йўқлиги, доимий жанжал ва сурункали ичкилик каби иллатлар асосий сабаб қилиб кўрсатилмоқда.\n“Оила” илмий-амалий тадқиқот маркази томонидан “Сирдарё вилоятида оилаларни мустаҳкамлаш, ажрашишлар ҳолати бўйича тадқиқот ва таҳлил натижалари” мавзуида ўтказилган брифингда шулар хусусида ахборот берилди.\nФҲДЁ бўлимлари мутахассисларининг фикрича, оилавий ажрашишга ота-онасидан моддий жиҳатдан мустақил бўлмаган йигитларнинг никоҳдан ўтиши катта таъсир кўрсатмоқда. Шунингдек, Марказ томонидан ўтказилган сўровномада қатнашган шахсларнинг 45 фоизи оилани сақлаб қолишга масъул ташкилотлардан ҳеч қандай ёрдам олмаганини таъкидлаган бўлса, турмушидан ажрашган респондентларнинг 37,3 фоизи ўз оиласини сақлаб қолиш мумкин бўлгани ҳақида фикр билдирган.\nТадбирда оилаларни мустаҳкамлашга тўсиқ бўлаётган муаммолар, аниқланган барча камчиликларни бартараф этиш мақсадида “Йўл харитаси” ишлаб чиқилгани айтиб ўтилди.


Кимдир сизнинг бахтингизни таъминлаш учун келмаган дунёга, ҳатто ота-онангиз ҳам - 29 Марта 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2021-04-23, 7:29 AM\nГлавная / Bosh sahifa » 2021 » Март » 29 » Кимдир сизнинг бахтингизни таъминлаш учун келмаган дунёга, ҳатто ота-онангиз ҳам\nКимдир сизнинг бахтингизни таъминлаш учун келмаган дунёга, ҳатто ота-онангиз ҳам\nҚачондир мен ўғил кўраман ва ҳаммаси бошқача бўлади. Уч ёшидан унинг қулоғига қуяман:\n"Асалим! Сен инженер, юрист, врач… бўлишинг шартмас. Ким бўлишни истасанг – паталогоанатомми, футбол шарҳловчисими, циркда клоунми – бўлавер!”\nЎғлим ёши ўттизга чиққанда, қорин қўйиб, семириб, юзидан гримлари оққан ҳолда ёнимга келади:\n"Она! Ёшим ўттизга чиқди! Савдо марказида клоунман. Шу ҳам ҳаётми? Нега вақтида мени мажбурлаб ўқитмадингиз? Олий маълумот муҳиммас деганда менга шу ҳаётни раво кўрганмидингиз? Нега дўстларимнинг ота-онаси математика тўгаракларига мажбурлаб жўнатишганда, менинг кўчада шаталоқ отиб юришимга рухсат бердингиз?”\nМен: "Ўғлим, ахир, сенинг истакларингга қарши бормадим, уларга эргашдим, холос. Босим ўтказишни истамадим, болалигинг беташвиш, безаҳмат ўтсин дедим”.\nУ: "Мен бола эдим, тушунмаганман, аммо сиз мени тўғри йўлга солишингиз керак эди-ку. Мана энди ўртоқларим бир креслонинг эгаси бўлиб ўтиришибди, мен эса кўча масхарабозиман” дейди ва юзидаги бўёқларини суркаб ташлайди.\nШунда мен шаҳд билан ўрнимдан тураман ва дейман: "Менга қара! Одамлар икки хил бўлади: бири мазза қилиб яшайди, иккинчиси нуқул айбдор қидиради. Агар шуни тушунмасанг, аҳмоқ экансан”.\nЎғлим оҳ уриб ҳушидан кетади. Психотерапияга камида беш йил керак бўлади.\nҚачондир мен ўғил кўраман. Тарбиясини умуман бошқача қиламан.\nУч ёшидан қулоғига қуяман: "Бола, эсингни йиғ, ўқи. Умрингни "колл-марказ”да қўнғироқларга жавоб бериш билан ўтказишни истамасанг, математикани ўрган, мутахассис бўл”.\nСочи тўкилиб, қорин қўйган ўттиз яшар ўғлим ёнимга келади ва таъна қилади: "Она! "Гугл”да дастурчиман. Суткасига 20 соатлаб ишлайман, на оилам, на бола-чақам бор. Яхши иш, лавозим сени бахтли қилади дердингиз, ёлғон экан-ку.”\nМен: "Ўғлим, мен яхши таълим олиб, имкониятларинг кенг бўлишини, ҳаётда қийналмаслигингни истагандим”.\nУ: "Нима қиламан бу имкониятларни, барибир улар менга бахт бермаса, она?! Савдо марказида қувноқ масхарабозлар ёнидан ўта туриб, ҳавасим келади. Улар нақадар бахтли. Сиз эса менинг ҳаётимни барбод қилдингиз!”\nЎрнимдан шаҳд билан тураман ва дейман: "Одамлар икки хил бўлади: бирлари шунчаки ҳаётдан завқланиб яшайди, иккинчилари нуқул нолийди. Агар шуни тушунмасанг, аҳмоқ экансан!”\nУ оҳ тортиб йиқилади. Психотерапияга беш йиллар кетади.\nЁки яна бошқача.\nМен қачондир ўғиллик бўламан ва ҳамма ишнинг тескарисини қиламан.\nУч ёшидан бошлаб қулоғига қуяман: "Мен сенинг қулоғингга ҳеч нимани қуймоқчимасман. Нима саволинг бўлса, отангдан сўра. Яна айбдор бўлишни истамайман”.\nЁши ўттизга чиққанда, у ёнимга келади – қорин қўйган, сочи тўкилаётган ақлли, файласуф режиссёр ва дейди: "Она! Сизга бағишлаб ўнта фильм олдим, бешта спектакль саҳналаштирдим. Сиз ҳақингизда китоб ёздим. Лекин сизга барибир – менга эътибор бермайсиз. Нега ҳеч қачон маслаҳат бермайсиз, насиҳат қилмайсиз, бирон фикр билдирмайсиз ҳатто. Нима учун нуқул отамга рўпара қилаверасиз?!”\nМен: "Азизим, сен учун қарор қабул қилишни истамадим. Сени яхши кўрдим, холос. Маслаҳатни отанг бергани яхши, у ақлли деб ҳисобладим”.\n"Менга фақат маслаҳат эмас, она меҳри, эътибори керак. Мен учун қайғураётганингиз, маънан мен билан эканингизни ҳис қилишим керак эди. Сиз ўзингизни четга олиб, совуқ муносабатингиз билан мени бахтсиз қилдингиз, ҳаётимни барбод қилдингиз…”\nМен одатдагидек ўрнимдан шаҳд тураман ва дейман: "Демак, билиб ол. Одамлар икки хил бўлади: бирлари мазза қилиб яшайди, иккинчилари доим кимдандир нимадир кутади. Агар шуниям тушунмаган бўлсанг, аҳмоқ экансан!”\nЮқоридаги матн оналик перфекционизмини тартибга солиш учун яхши бир кўзгу. Идеал она бўлиш имконсиз – барибир бир кун келиб фарзандингиз ниманидир бошқача бўлишини истаганини билиб қоласиз.\nТаржимон: Шаҳноза Соатова.\nТаржимондан: Ушбуни интернетдан олиб эркин таржима қилар эканман, бошқа бир фикрни ҳам айтишни кўзладим: бахтли бўлиш – меҳнат, фақат ҳар ким бу меҳнатни ўзи қилиши керак, кимдир сизнинг бахтингизни таъминлаш учун келмаган дунёга, ҳатто ота-онангиз ҳам.\nКатегория: Foydali maslahatlar / Полезны советы | Просмотров: 46 | Добавил: #Yangiliklar, #новости, #xabarlar, #uznews, #Yangilik, #newsuz, #habarlar, #ahborot, #news | Рейтинг: 0.0/0


Собиқ президент соғлиги ёмонлашгани туфайли озодликка...\nФото:«Korean Culture and Information Servic»\nЖанубий Кореянинг ҳибсдаги собиқ президенти Ли Мён Бак гаров туфайли озодликка чиқди. Бу ҳақда «Ёнхап» агентлиги хабар берди.\nСобиқ президентнинг озод этилишига соғлиғидаги муаммолари сабаб бўлган. Ли Мён Бак ўтган йили март ойида коррупция, мансабини суистеъмол қилиш, сайлов қонунчилигини бузиш ва солиқларни тўлашдан бўйин товлашда айбланиб ҳибсга олинган, октябрда 15 йил муддатга озодликдан маҳрум этилганди.\nАммо Ли Мён Бак барча айбловларни инкор этганди. У Корея Республикасини 2008-2013-йилларда бошқарган.\nЛи Мён Бак қамалган Жанубий Корея собиқ президентлари ичида ёлғиз эмас. Ундан сўнг, 2013-2017 йилларда раҳбарлик қилган Пак Кин Хе 2018 йилнинг апрелида 24 йил озодликдан маҳрум этилганди ва унга яна 8 йил қўшилганди.\nЖанубий Корея ҳибс Ли Мён Бак


Ўзбекистонда коронавирусдан соғайганлар сони 600дан ошди\n20:22 / 24.04.2020\nСоғлиқни сақлаш вазирлиги Ўзбекистоннинг икки ҳудудида яна 19 киши тузалгани тўғрисида хабар берди. Наманган вилоятида 14 киши, Андижон вилоятида 5 киши реабилитацияга кузатилган. Эндиликда Ўзбекистонда коронавирусдан тузалганларнинг жами сони 617 нафарни ташкил этмоқда.\n«Халқимиз сабр ва шукр билан уйда ўтирган ҳолда коронавирус инфекцияси тарқалишининг олдини олишда беқиёс кўмак беришаётган бўлишса, шифокорларимиз коронавирус билан хасталанган беморлар дардига малҳам бўлиш билан ўзларининг улкан ҳиссаларини қўшишмоқда.\nЭътиборли жиҳати, айни синовли дамларда ҳақиқий ватанпарварлик намунасини кўрсатиб, фаолият юритаётган минглаб шифокорларимиз саъй-ҳаракатларининг меваси соғайган беморлар қувончида акс этмоқда», дейилади вазирлик хабарида.\nБугун Ўзбекистонда жами 56 нафар бемор буткул соғайди.\n24 апрель ҳолатига кўра, Ўзбекистонда коронавирусдан зарарланиш ҳолатлари сони 1778тага етган, 8 киши вафот этган, 617 киши тузалган.


Сурхондарё ва Самарқанддан Тожикистонга автобус қатнови йўлга қўйилди – Газета.uz\nСурхондарё ва Самарқанддан Тожикистонга автобус қатнови йўлга қўйилди\n«Термиз — Душанбе», «Денов — Душанбе», «Самарқанд — Панжикент» йўналишида халқаро автобуслар қатнови йўлга қўйилди.\nLotinchada 10 сентябрь 2018, 09:27 Жамият\nЎзбекистон ва Тожикистон аҳолисига қулайлик яратиш мақсадида «Термиз — Душанбе», «Денов — Душанбе», «Самарқанд — Панжикент» йўналишида халқаро автобуслар қатнови йўлга қўйилди.Бу ҳақда Ўзбекистон автомобиль транспорти агентлиги матбуот хизмати маълум қилди.\n«Термиз- Душанбе» халқаро автобус йўналишининг масофаси 251 км. бўлиб қатновга сарфланадиган умумий вақт 5 соату 39 дақиқани ташкил этади. Йўлкира ҳақи ташувчилар томонидан Термиздан Душанбегача 70 минг сўм. Душанбедан Термизгача эса 70 сомоний қилиб белгиланди.\nЙўналиш масофаси 107 км. бўлган «Денов — Душанбе» халқаро автобус йўналишида йўловчилар 2 соат 25 дақиқада ўз манзилига етказилади. Йўлкира ҳақи ташувчилар томонидан Деновдан Душанбегача 40 минг сўм. Душанбедан Деновнача эса 40 сомоний этиб белгиланди.\n«Самарқанд — Панжикент» халқаро автобус йўналишининг масофаси 64 км. Қатновга сарфланадиган умумий вақт 1 соату 25 дақиқа бўлиб, йўлкира ҳақи ташувчилар томонидан Самарқанддан Пенджикентгача 20 минг сўм. Панжикентдан Самарқандгача эса 20 сомоний қилиб белгиланди.\nЎзбекистон ва Тожикистон ўртасида янги автобус қатнови йўлга қўйилди 21 октябр 2019, 09:33


Касбий имтиҳонларнинг шаффофлиги қандай таъминланмоқда? (+видео) - О‘zDSMI - О‘ZBEKISTON DAVLAT SAN’AT VA MADANIYAT INSTITUTI1\nКасбий имтиҳонларнинг шаффофлиги қандай таъминланмоқда? (+видео)\n2 сентябрдан олий таълим муассасаларига кириш учун талабгор бўлган абитуриентлар учун тест синовлари, шу билан бирга, касбий имтиҳон асосида сараланадиган таълим муассасаларида ҳам имтиҳонлар бошланди.\nИжодий имтиҳонлар ўтказилаётган хоналарга махсус камералар ўрнатилган, улар орқали институт ташқарисига ҳар бир хона учун алоҳида жойлаштирилган телевизорлар орқали истаган киши абитуриент ва имтиҳон комиссияси аъзолари ўртасидаги мулоқот, савол-жавоб жараёнларини овозли тасвир орқали кўриши мумкин. Шунингдек, ҳар бир хонада кечаётган имтиҳон жараёнлари бу ерда ўрнатилган видеокамералар орқали ёзиб олинади ва зарурат туғилганида истаган пайтда уни қайта кўриш имкони мавжуд. Буларнинг барчаси ижодий имтиҳонларни очиқ, адолатли ўтишига хизмат қилади.\nШу билан бирга, институтда бўлаётган имтиҳон жараёнини кўриш учун эндиликда ота-оналар институт ҳовлисига киритилмаяпти. Улар учун ташқарида жараённи телевизион кўриш учун шароит яратилган.\nИнститут ҳудудга киритишда абитуриентларнинг тана ҳарорати ўлчанмоқда, дезинфекцион йўлакдан ўтиб, ниқоб ва қўлқоп берилиб, хоналарга киритилаяпти. Маълум қилишларича, эрталаб имтиҳонга келган битта абитуриентнинг иситмаси борлиги боис, у шифокор назоратига юборилди.\n2020-2021 ўқув йилида мазкур институтнинг кундузги ва сиртқи таълим шакллари бўйича 20 та бакалавриат таълим йўналишларига 1025 нафар абитуриент талабаликка қабул қилинади.\nИнститутга кириш учун 15 387 нафар абитуриентнинг ҳужжатлари рўйхатдан ўтказилган бўлса, шунинг 3767 нафари 17 та йўналиш бўйича ижодий имтиҳон топширади.\nИнститутда имтиҳон жараёнларини кузатиш учун 14 кишидан иборат жамоатчилик кенгаши ҳам ташкил этилди. Улар жараённи кузатиб, таҳлил қилиб боради. Бугун бошланган касбий имтиҳонларда агар бир кунда 200 нафар талабгор иштирок этса, тахминан 19 кунда якунланади.\nБарно Мелиқулова, Ёқубжон Мелибоев (видео), ЎзА


Альцгеймер қандай касаллик ва унинг давоси борми? (Мутахассис жавоблари) » Ўзбекистон янгиликлари – Zamin.uz\n04 апрель 2019, 00:03\nХотира – инсон умрининг тилла сандиғи. Унда бахтга тўла лаҳзалар, қувончу шодликлар, ҳаёт давомида қилинган ишлар, кундалик режалар, энг муҳими, ортга қарамай кетаётган ВАҚТ ва ундаги гўзал хотиралар мужассам. Ёддан чиқариш, унутиш, эслай олмаслик каби нохуш ҳодисалар киши умри узайгани сайин ёш этагидан маҳкам ушлаб олади. Хотиранинг секин-аста йўқолиши, айниқса, кексалик даврида кўп кузатилади. Инсон бирон хасталикка чалинмаган тақдирда ҳам, унда қандайдир унутишлар содир бўлиб туради. Аммо шундай касалликлар борки, бунда инсон хотираси бутунлай йўқолади.\nАльцгеймер, бу – олий руҳий фаолиятнинг кучайиб борувчи бузилиши билан кечувчи ҳамда йиллар ўтиб деменция касаллиги билан тугалланувчи нейродегенератив касаллик. Ушбу хасталик айрим адабиётларда Алсхаймер касаллиги, Пресенил деменция, деб ҳам юритилади. Касаллик илк маротаба 1906-йил немис психиатри Алоис Альцгеймер томонидан аниқланган ва кўпинча ўлим билан якун топиши олимларнинг уни янада чуқур ўрганишига туртки бўлган. Альцгеймер касаллиги юзасидан бутун жаҳон олимлари ҳозирги кунгача изланишлар олиб бормоқда.\nНевропатолог, нейропсихолог Зоҳиджон Умаров ушбу касаллик бўйича бизни қизиқтирган саволларга аниқ ва тўлақонли жавоб берди. Албатта, бу мавзу сизнинг ҳам назарингиздан четда қолмайди.\n– Альцгеймер касаллиги қанчалик хавфли? Унинг белгилари нимада кўринади?\n– Касалликнинг ўзига хос хусусияти шуки, у йиллар ўтиб, жуда секин пайдо бўлади. Яъни бу касаллик қўққисдан юзага келмайди. Касалликнинг келиб чиқиш сабаблари эса ҳалигача тўла-тўкис ўрганилмаган. Лекин бунга оид бир нечта назария ва гипотезалар мавжуд. Касалликнинг пайдо бўлиши илмий маълумотларда наслий ва генетик омилларга боғлаб тушунтирилади.\nКасаллик бош мияда кечадиган органик белгилар, яъни мия тузилишдаги ўзгаришлар билан кечади. Касалликнинг клиник белгилари енгил типдаги хотира, диққат, тафаккур, идрок, нутқ ва бошқа шу каби олий руҳий фаолиятларнинг бузилиши билан бошланади. Унинг бошланишида беморни паришонхотирлик, уйқусизлик, депрессия ва сабабсиз хавотир безовта қилади. Йиллар ўтиб жараён жиддийлаша боради. Бунақа беморлар дарбадарликка мойил бўлади. Бемор уйидан чиқиб, хотираси бузилгани ҳисобига адашиб ҳам қолади. Касаллик ривожланишда давом этаверса, бемор ёш болаларга хос бўлган ишларни қилади, ҳатто сув ичиб, овқат ейиш кераклигини унутиб қўяди. Болалари олдида ўзи тушунмаган ҳолатда кийимларини ечади, иштонини ҳўллаб қўяди. Бемор кейинчалик, ҳатто яқинларининг исмини ҳам эслай олмайди, уларни танимайди. Нутқ бойлиги ҳам камая боради. Фикрини ифодалаб беролмайди. Нутқи ва ёзиш қобилиятини йўқота боради. Альцгеймер касаллигида хотира, диққат, нутқ бузилиши билан бир қаторда, агрессия ва тажовузкорлик ҳам кузатилади. Бундай беморлар касаллиги юзасидан вазиятдан чиқишга қийналиб, баъзан ўз жонига қасд қилиш ҳоллари кузатилиб туради.\n– Касаллик қайси ёшда кўп учрайди?\n– Касаллик асосан, 40–45 ҳамда 65 ёшдан ошганлар орасида кўпроқ кузатилади. Сабаби, 65 ёшдан ошгандан сўнг ҳар 5 йилда бу касалликка чалиниш икки баробарга ошади. Яъни кекса ёш Альцгеймер касаллиги учун хатарлидир. Касалликнинг ўртача ривожланиши 10 йилларга тўғри келади. 45 ёшдан сўнг ривожланса, тез кечади. 70 ёшдан сўнг бошланса, секин кечади. Агар инсон 70 ёшда Альцгеймер касалига дучор бўлса, 90 ёшларида ўлим кузатилиши мумкин. Касаллик ўлим билан якун топади. Бу касалликда ўлим сабаблари асосан кахекция, урологик инфекциялар, респираторинфекциялар ҳисобланади. Беморда ўлим кузатилмаган тақдирда унданда, жиддий ҳисобланган деменция касаллиги бошланиши мумкин. Бунда эса, олий руҳий фаолиятларнинг бузилиши чуқурроқ намоён бўлади.\n– Хотирани йўқотиш билан Альцгеймер касаллиги орасида қандай фарқ бор?\n– Хотирани йўқотиш мустақил касаллик (дисмнезия, амнезия, гипомнезия) сифатида ўрганилади ва даволанади. Альцгеймер касаллигида ҳам хотира бузилиши кузатилиб, бу бошқа белгилар билан бирга келади. Яъни хотира бузилишида Альцгеймер касаллигида учрайдиган бошқа белгилар кузатилмаслиги мумкин. Бундан ташқари, барча касалликларда ҳам хотира бузилиши кузатилади. Хотира бузилиши фақат Альцгеймер касалига хос эмас.\n– Бу касалликни давоси йўқ касалликлар қаторига киритсак бўладими?\n– Тиббиёт нуқтайи назаридан бу касалликнинг давоси юзасидан кўплаб илмий изланишлар олиб борилмоқда. Даволанишнинг кўпи самарасиз якун топмоқда. Аммо даволаш муолажалари айрим беморларда ижобий натижани ҳам кўрсатган. Бу ҳам бўлса, жараённинг салбийлашишини тўхтатишдан иборат. Айтмоқчиманки, касалликнинг тўла-тўкис давоси йўқ, лекин беморнинг аҳволи янада оғирлашмаслигига ҳаракат қилинади.\n– Бу касаллик қандай аниқланади?\n– Асосан, анамнестик маълумотлар, бош мия текширувлари ва бошқа лаборатория текширувларидан сўнг аниқланади.\n– Ўзбекистонда ҳам Альцгеймер касаллигига чалинган беморлар борми ва улар қандай даволанади?\n– Ўзбекистонда бу касалликка чалинганларни иш фаолиятимизда кузатиб турамиз. Альцгеймер касаллиги билан беморлар стационарда, агар беморнинг аҳволи жуда оғир шаклда бўлмаса, кундузги стационар ёки амбулатор шароитларда даволанади. Шуни унутмаслик керакки, Альцгеймер касаллиги шифокор назоратида даволанишни талаб қиладиган касаллик ҳисобланади.\n–Альцгеймер касаллиги қайси давлатларда кўп ва қайсиларида кам учрайди?\n– Альцгеймер касаллиги билан чалинганлар сони ривожланган давлатларда кўп учрайди. Балки бу статистика ва диагностиканинг ривожланган давлатларда яхши ишлаши билан боғлиқдир. Аксинча, ривожланмаган давлатларда Алцгеймер билан касалланганлар кам рўйхатга олинган. Маълумотларга кўра, айни пайтда жаҳонда 35 млн. киши Альцгеймер касаллигидан азият чекмоқда. Мутахассислар фикрича, 2025-йилга бориб, бу кўрсаткич 3 баробарга кўпайиши мумкин. Дунё бўйича ҳар йили 100 000 киши мана шу касаллик сабаб ҳаётдан кўз юмади. Касаллик эркакларга қараганда аёлларда кўп учрайди. Чунки эстрогенлар дефицити (етишмовчилиги) Альцгеймер касаллиги ривожланиш хавфини оширади. Аммо бунинг сабаби илмий жиҳатдан тўла исботланмаган. Касаллик юзасидан ҳозирги кунгача илмий изланишлар давом этмоқда. Гетеборг университети олимлари ўта кучли рашк ҳам Альцгеймер касаллиги ривожланишига сабаб бўлиши мумкинлигини айтишмоқда. 800 нафар аёл иштирокида олиб борилган кўп йиллик тадқиқотлар давомида ҳаддан ортиқ рашк уларда Альцгеймер касаллигининг ривожланишига сабаб бўлиши аниқланди. Аксинча, анчайин босиқ бўлган аёлларда бу ҳолат икки баробарга камроқ кузатилган. Айни тадқиқот эркакларда ўтказилганда ҳам худди шу ҳолат кузатилган.\nНилуфар МУРОДОВА суҳбатлашди.\nЯнгиликлар » Тиббиёт » Альцгеймер қандай касаллик ва унинг давоси борми? (Мутахассис жавоблари)\n09:57 Доимий уйқу келиши нимадан дарак?\n08:58 Олимлар хулосаси: шакар жиддий хасталикларга сабаб бўлади


Ўтган йили энг кўп олинган пора $200 минг, энг ками $50 бўлган — Антикоррупция агентлиги – Газета.uz\nЎтган йили энг кўп олинган пора $200 минг, энг ками $50 бўлган — Антикоррупция агентлиги\nЎтган йили Ўзбекистонда аниқланган 91 та пора олиш ҳолати аниқланди. Уларда жами 500 минг доллар ва 113,7 млн сўм пора олинган. Энг кўп ҳуқуқни муҳофаза қилиш органлари, таълим ва банк соҳаси ходимлари пора билан қўлга тушган. Пора олиш бўйича пойтахт етакчилик қилди.\nLotinchada 20 июн 2022, 21:57 Иқтисодиёт\nЎзбекистонда 2021 йилда 91 та пора олиш билан боғлиқ жиноят фош этилган бўлиб, сўнгги уч йилда уларнинг сони деярли 50 фоизга камайган. Бу ҳақда АОКАда ўтган брифинг давомида Коррупцияга қарши курашиш агентлиги матбуот котиби Дурдона Очилова маълумот берди.\n2021 йилда авлат органлари ва ташкилотларида 91 та пора олиш жинояти содир этилгани аниқланган. Бу сўнгги уч йилда деярли 50 фоизга камайгани айтилмоқда (2019 йилда 177 та, 2020 йилда 161 та пора олиш жинояти).\n2021 йилдаги таҳлиллар жиноятларнинг энг кўпи пойтахтда бўлганини кўрсатмоқда.\nТошкент шаҳрида — 18 та;\nТошкент вилоятида — 13 та;\nЖиззах вилоятида — 9 та;\nАндижон вилоятида — 8 та;\nҚашқадарё вилоятида — 8 та;\nСурхондарё вилоятида — 7 та;\nСамарқанд вилоятида — 5 та;\nНаманган вилоятида — 4 та;\nФарғона вилоятида — 4 та;\nХоразм вилоятида — 4 та;\nСирдарё вилоятида — 3 та;\nҚорақалпоғистон Республикасида — 2 та содир этилган.\nПора олгани учун қўлга олинганларнинг 10 таси вилоят, 81 таси туман-шаҳар миқёсидаги давлат ташкилотлари мансабдор шахслари (89%) бўлган.\nУларнинг 49 нафари биринчи даражали раҳбарлар, 8 таси раҳбар ўринбосари, 34 таси ижрочи ва техник ходимлар, шунингдек мазкур шахсларнинг 77 нафари эркак, 14 нафари аёл.\nСоҳалар кесимида таҳлил қилинганда, 91 та пора олган мансабдорнинг 20 таси ички ишлар (8 таси йўл ҳаракати хавфсизлиги), 12 таси мактабгача таълим, 10 таси ҳокимлик, 6 таси ҳарбий, 6 таси қишлоқ хўжалиги, 4 таси халқ таълими, 4 таси қурилиш, 3 таси коммунал хизмат (электр, газ, сув) ва 26 таси ёки 28,5 фоизи эса бевосита суд ва ҳуқуқни муҳофаза қилиш органлари ходимлари ҳиссасига тўғри келмоқда.\nЭнг кўп пора миқдори 200 минг долларни, энг кам пора миқдори 50 долларни ташкил этган.\n91 та жиноятчидан 20 таси ишга қабул қилишда пора олган бўлса, 8 таси маъмурий чора кўрмаслик эвазига пул олган. 6 таси ер ажратиш, 4 таси қурилишга рухсат бериш, 3 таси ердан ижара асосида фойдаланишга рухсат бериш, 3 таси автотранспорт воситасини жарима майдончасидан чиқариш, 2 таси постдан рухсатномасиз ўтказишга рухсат бериш, 2 таси пенсия тайинлаш, 2 таси давлат харидлари бўйича шартнома имзолаш учун улуш талаб қилиш, 2 таси чегарадан ўтказиш билан боғлиқ бўлиб, қолган 39 та ҳолатда жиноятлар бошқа ваколатлардан фойдаланиш асосида содир этилган.\n«Банк тизимидаги коррупция халқ ишончига путур етказмоқда» — Акмал Бурхонов 16 июн 2022, 11:40\nКоррупция бўйича энг кўп шикоят Андижон вилоятидан тушаётгани маълум қилинди 27 май 2022, 15:13\nКоррупциявий жиноятларнинг учдан бирини соғлиқни сақлаш, таълим ва банк тизими ходимлари содир этган — Сенат раиси 6 апрель 2022, 15:28\nДавлат харидларидаги коррупциядан қандай қутилиш мумкин? 31 март 2022, 14:11\nШахмат федерациясига бюджетдан маблағлар тўғридан-тўғри ажратилмаган — Антикоррупция агентлиги 19 феврал 2022, 10:50\nИчки ишлар органларида коррупциявий жиноятлар икки баравар кўпайган 8 феврал 2022, 10:22\nКамбағаллик ва коррупцияни қисқартириш борасида Хитой тажрибаси ўрганилади 6 феврал 2022, 10:15


December | 2016 | TURONZAMIN\n“Туғён” радиосида: (1)\nPosted on 12/10/2016 by TURONZAMIN\nЯқиндагина фаолиятини бошлаган Ўзбекистонликлар конгресси “Ифтихор” мукофотини таъсис этди. Бу мукофот кенг миқёсда иззат-ҳурмат қозонган, демократия, озодлик, эркинлик учун курашган, интеллектуал хазинага ўз ҳиссасини қўшган инсонларга берилади.\nБир минг долларлик мукофотнинг биринчи соҳиби шоир, ҳофиз ва бастакор Дадахон Ҳасан бўлди. Бу йилги мукофот рамзий эди. Ўзбекистон билан алоқа бошланиши рамзи сифатида янги чиққан Айфон(iPhone7+) телефони бошқа ҳадялар билан Дадахон Ҳасанга топширилди.\n-Ташкилотимиз ҳеч қаердан грант олмайди, шунга аҳд қилган ва фақат ўз шахсий ҳисобимизга қурилаёгани учун кичик мукофотни ҳам катта деб биласиз. Аслида Сиз ўзбек ижтимоий қўшиқчилигига қўшган беқиёс хизматингиз учун жуда юксак мукофотларга лойиқсиз, ўша кунларни ҳам орзу қиламиз,-деди Ўзбекистонликлар Конгрессининг раиси Жаҳонгир Маматов мукофотни топширар экан.\nСайловда “Ўзбекистонликлар конгресси” аъзолари ҳам қатнашдилар\nPosted on 12/05/2016 by TURONZAMIN\nДадахон Ҳасан: Шавкат Мирзиёвни реформатор деб биламан\nЎзбекистоннинг янги президентини сайлаш бутун мамлакатда бўлгани каби хориждаги ўзбеклар орасида ҳам катта умидларга боғланди.\nБугунга қадар Ўзбекистоннинг Вашингтондаги элчихонаси бу қадар кўп сайловчини кўрмаган.\nСайловда жумладан, “Ўзбекистонликлар конгресси” аъзолари ҳам қатнашдилар. Ташкилотнинг фахрий аъзоси ҳофиз ва шоир Дадахон Ҳасан, ташкилот фаоллари Зокир Али, Бахтиёр Ҳасан ҳам Ўзбекистон элчихонасига ташриф буюрдилар.\n-Эрта тонгдан кечга қадар одамлар оқими тинмади,-дейди оила аъзолари билан келган Бахтиёр Ҳасан.- Ҳаммани хурсандчилик кайфиятида кутиб олишди. Элчихона вакилларининг қўли кўксида, уларга раҳмат айтмасдан кетолмадим. Улар АҚШнинг турли минтақларидан келганларнинг саволларига ҳам, менинг саволларимга ҳам батафсил жавоблар қайтаришди.\n-Мен катта умидлар билан Шавкат Мирзиёевни сайладим,-деди ҳофиз Дадахон Ҳасан.- Узоқ йиллардир орзу қилган нарсаларим бир неча кунларда амалга оша бошлади. Халқимизнинг келажаги порлоқ бўлишига ишонмоқдаман. Демократияга кенг йўл берилиши, катта ислоҳотлар қилинишига умидворман. Шавкат Мирзиёв реформатор сифатида ўзини кўрсатмоқда, шундай бўлиб қолишини жуда истайман. У кучли лидер. У халқ билан бирга бўлади! Қўшиқларим ва шеърларимда орзу қилганларимни бугун ҳаётда кўра бошладим. Унинг командаси реформаторлар командаси бўлади, деб ўйлайман.\nСайлов фавқулодда қизғин ўтди.\nСуратда: “Ўзбекистонликлар конгресси” аъзолари, сайловга келган ака-ука Чориевлар ва бошқа меҳмонлар.\n“Ўзбекистонликлар конгресси” Матбуот хизмати.\nОдил Рўзалиев: Америкада Ўзбекистон сайлови


Криштиану Роналду марҳум отасининг видеосини кўриб, йиғлаб юборди » Ўзбекистон янгиликлари – Zamin.uz\nКриштиану Роналду марҳум отасининг видеосини кўриб, йиғлаб юборди\n16 сентябрь 2019, 18:15\nКриштиану Роналду Британиянинг ITV телеканали меҳмони бўлиб, таниқли журналист Пирс Морган билан бир соатга яқин вақт мобайнида суҳбат қурди.\nСуҳбат давомида Роналдуга марҳум отасининг видеоинтервьюсидан уни мақтагани акс этган қисмини қўйиб беришди. Бу видеони олдин ҳеч қачон кўрмаганини айтган Криштиану кўз ёшларини тия олмади.\n«Бу видеони энди кўришим. Олдин кўрмаганман. Кўзларимга ишонмаяпман.\nИнтервью ҳазил-кулги билан кечади, деб ўйлагандим. Йиғлайман, деб ўйламагандим. Лекин бу тасвирларни аввал ҳеч қачон кўрмаганман. Бу кадрларни ўзимга олволишим керак, оиламга кўрсатаман...» – дейди у.\nҚайд этиш керак, ҳужумчининг отаси – португалиялик боғбон Жозе Динис Авейру кенжа ўғли 20 ёшлигида алкоголизм ва жигар хасталигидан вафот этган.\n«[Совринлар ютаётганимни] оилам кўряпти, онам, акаларим, ҳатто катта ўғлим кўриб боряпти. Лекин отам... у ҳеч нарсани кўрмади. Ёш оламдан ўтди...» – деб хотирлади Роналду.\nАсосий касби боғбонлик бўлган Жозе Динис Авейру маълум вақт Португалиянинг «Андоринья» клубида хўжалик менежери бўлиб ишлаган ва бу вақт давомида ўғли шу клубнинг ҳаваскор болалар жамоасида ўйнаган. У 2005 йилда, 52 ёшда вафот этганида Роналдунинг «МЮ»га келганига икки йил бўлган эди.\n«Отамни юз фоиз яхши билмайман. У кўп ичарди. Бирон марта дилдан суҳбат қурмаганмиз. Буни эслаш оғир», – деди Роналду.\n«Ювентус» ҳужумчиси, шунингдек, жинсий тажовузда айблангани мавзусига ҳам тўхталиб ўтди. Эслатиб ўтамиз, июль ойида АҚШ прокуратураси америкалик модель Кэтрин Майорганинг Роналдуга нисбатан даъвоси юзасидан футболчига айблов эълон қилишни рад этган эди.\n«Улар сенинг шаънинг билан ўйин қилишади. Бунга дуч келиш оғир – ёқтирган қизинг бор, оиланг бор, болаларинг бор... Қадр-қимматинг билан ўйин қилишгани ёмон.\nЭсимда, бир куни уйда телевизор кўриб ўтиргандим. Янгиликларда мен ҳақимда гап кетаётган пайтда фарзандларим зинадан тушиб келишаётганини эшитиб қолдим. Уялганимдан бошқа каналга олдим. Кичик Криштиану отаси ҳақида ёмон нарсаларни гапиришаётганини кўрмасин дедим. Ўша пайтда ўзимни жуда ёмон ҳис қилдим», – дейди у.\nШу билан бирга, Роналду маъшуқаси Жоржина Родригесга бир кун келиб албатта уйланишини ҳам таъкидлади.\n«Шубҳасиз, кун келиб турмуш қурамиз. Ойим ҳам шуни хоҳлайди», – деб қайд этди у.\nМаълумот учун, 34 ёшли футболчининг икки ўғил ва икки қиз фарзанди бор.\nЯнгиликлар » Дунё » Криштиану Роналду марҳум отасининг видеосини кўриб, йиғлаб юборди\n11:48 Роналду нега йиғлаб юборди? (видео)\n22:01 Роналду фаолиятини қачон якунламоқчи эканини айтди\n16:09 Роналду Аргентинани яхши кўради\n17:29 Португалиялик фолбиннинг айтишича, Роналду отасининг дафн маросимига бормай қарғишга учраган\n09:24 Лионел Месси: Криштиану Роналду билан ўртамизда ҳеч қандай рақобат йўқ


Америкалик аёл 22 йил аввалги чипта билан Диснейлэндга кира олди\n22:38 / 22.05.2016\n27 ёшли Челси Хёрлайн Флорида штатида жойлашган Disney World кўнгилочар боғига унга 1994 йили совға қилинган чипта билан кира олди. Боғ маъмурияти 4 ёш бўлганда касаллиги туфайли боғга кела олмаган қизга пешвоз чиқиб, унга боғга киришга ижозат берди, деб хабар бермоқда Upworthy нашри.\nЧелси 4 ёш бўлганда унга отаси боғга 4 кунлик чипта совға қилган, бироқ қиз касал бўлиб қолган. Унда захирада боғга кириш учун у ишлата олмаган яна бир кун қолиб кетган. 22 йил ўтиб Челсининг отаси Мичиган штатидаги ўз уйи ертўласидаги эски сейфда чиптани топиб олди ва уни боғ жойлашган жой яқинида бўлган Орландога бормоқчи бўлган қизига берди.\nҚиз боғга келганда назоратчи чиптани кўриб ҳайратланди, чунки чиптанинг ёши уникидан каттароқ эди ва уни сканерлаб ҳам бўлмаган. Бироқ боғ маъмуриятида уларнинг чипталари эскирмаслигини айтишди ва уни тезда янгисига алмаштириб, қизни боғга ўтказиб юборишди,\nШунингдек, Челсига "Бутун абадият давомидаги биринчи ташриф" деган ёзувли махсус кўкрак нишони топширилди. Қиз боғда 4 соат давомида болалигидаги севимли аттракционларида учиб, унутилмас лаҳзаларни бошдан кечирди.


11 сентябрь 2021, 13:00\nФармацевтика таълим ва тадқиқот институти абитуриентларни ўқишга таклиф қилади\nФармацевтика таълим ва тадқиқот институти бакалавр ва магистратура йўналишларига абитуриентларни қабул қилмоқда. Ҳужжатлар онлайн ва офлайн тарзда қабул қилинади.\nKFC ноқонуний етказиб бериш хизматлари билан курашмоқда\nKFC таомларини фақатгина Тошкент шаҳридаги расмий етказиб бериш хизматлари орқали буюртма бериш лозимлиги ҳақида огоҳлантирди.\n21 август 2021, 17:00\n18 август 2021, 21:00\nCrafers фабрикаси сотувга қўйилди\nФабрикада Австрия, Германия, Дания, Италия ва Швейцариянинг ишлаб чиқариш ускуналари ўрнатилган. Фабрика 256 хил қандолат маҳсулотларини ишлаб чиқаради.\n14 август 2021, 17:00\nТошкентда Euromedlab инновацион тиббий лабораторияси очилди\nEuromedlab мустақил лабораторияси барча турдаги таҳлиллар учун текширувлар ўтказишга тайёрлигини эълон қилади.\n11 август 2021, 15:00\n6 август 2021, 11:00


Қирғизистонда президент сайловлари 15 октябрга кўчирилди\n14:45 / 01.06.2017\nНомзодларнинг мамлакатнинг олий лавозими учун сайланиш гаровини 10 мартага ошириш ҳам кўзда тутилган, деб ёзади Regnum.ru.\nҚирғизистон парламенти учинчи (сўнгги) ўқишда мамлакат қонунчилигига киритилаётган ўзгартиришларни қабул қилди. Унга кўра, мамлакат президентлигига сайловлар 19 ноябрдан 15 октябрга кўчириладиган бўлди. Бу ҳақда 31 май куни Парламент матбуот хизмати хабар қилган.\nСайловларнинг олдинга кўчирилиши учун парламент мажлисида қатнашган 115 депутатдан 106 нафари ёқлаб овоз берган. Киритилган ўзгартиришлар якуний қабул қилиниши учун уни давлатнинг амалдаги раҳбари Алмазбек Атамбаев имзолаши керак.\nШунингдек, қонун лойиҳасида Қирғизистон президентлиги учун номзодлар учун гаров қийматини 10 баробарга ошириш — 100 минг қирғиз сўмидан 1 миллион қирғиз сўмига кўтариш таклиф этилмоқда.\nБундан ташқари, ҳужжат 2020 йилдан бошлаб парламент депутатлари сайловларида партияларга парламентга ўтиш учун сайлов бўсағасини 7 фоиздан 9 фоизгача кўтаришни ҳам назарда тутади. Бу пункт парламент аъзолари орасида энг кўп баҳсни келтириб чиқарди. Айримларнинг фикрича, «бу янги сиёсий кучлар ва ёш етакчиларнинг шаклланиши учун тўсиқ бўлиб хизмат қилиши мумкин».\nREGNUM ААнинг эслатишича, Қирғизистон давлат раҳбари сайловлари аввалига 2017 йил 19 ноябрга белгиланган эди. Президентлик лавозими учун қудратдаги Қирғизистон социал-демократик партиясидан амалдаги бош вазир Сооронбай Жээнбеков, собиқ бош вазир ва «Ақ Шумқар» партияси етакчиси Темир Сариев, собиқ фавқулодда ҳолатлар вазири ва «Онугуу-Прогресс» партияси етакчиси Бакит Торобаев, Қирғизистон вазирлар маҳкамасининг собиқ раҳбари ва «Республика — Ата-Журт» фракцияси раҳбари Омурбек Бабанов, шунингдек, коррупция ва товламачилик учун жиноий иш доирасида ҳибсда сақланаётган «Ата Мекен» партияси етакчиси Омурбек Текебаев каби номзодлар курашишади.\nҲукмрон партия Эрдўғаннинг номзодини илгари сурди\nТуркия мухолифати президентлик сайловларига номзод бўйича бир қарорга келди


”COVID – 19”: НИҚОБНИ ТАШЛАШГА ШОШИЛМАНГ! – Фарғона ҳақиқати\nBy ferpravda.uz 26.12.2020 26.12.2020\nДунё олимлари, хусусан, республикамиз шифокор мутахассислари тадқиқотига кўра, коронавирус иссиқ ёки совуқ ҳавода нобуд бўлмаслиги деярли тасдиқланди. Яъни, ҳаво ҳарорати қанчалик совуқ бўлса, вируснинг яшаш имконияти кучайиши кузатилган. Шунинг учун ниқоб ва қўлқопларни белгиланган қоидага риоя қилган ҳолда тақиб юриш, ижтимоий масофани сақлаш, доимий равишда қўлларни совунлаб ювиш ёки антисептик воситалар билан ишлов бериш талаб этилмоқда.\nБундан ташқари, фуқаро-ларимизга эслатиб ўтмоқ-чимизки, кўча-кўйдан уйга қайтганда кийилган устки кийимларни даҳлизда қолдиринг, қўлларни узоқ муддат совунлаб ювинг, юз-кўзларни, томоқ-бурунларни иссиқроқ сувда камида уч марта чайиб ташланг. Шу тариқа, уйин-гизга вирус кирмаслигининг олдини олган бўласиз.\nСўнгги вақтда коронавирус туфайли жаҳонда карантин чекловларининг амал қилиш муддати узайтириб борилаётганлиги, айрим Европа мамлакатларида коронавируснинг янги варианти билан боғлиқ вазият назорат остидан чиққанлиги, шунингдек, янги 2021 йил кириб келаётганлиги инобатга олиниб, мамлакатда эпидемиологик вазият барқарорлигини сақлаб қолиш мақсадида Ўзбекистон Республикасига коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича республика махсус комиссиясининг қарори қабул қилинди.\nҚарорга кўра, вазирлик, идоралар, корхоналар ва бошқа ташкилотларга турли хил корпоратив байрам тадбирлари ташкил этиш, шунингдек, мактабгача таълим ташкилотлари, умумтаълим мактаблари ҳамда олий таълим муассасаларида тарбияланувчилар, ўқувчилар ва талабалар иштирокида ёпиқ биноларда турли байрам тадбирлари ва кечаларини ташкил этиш ва ўтказиш тақиқланди ҳамда фуқароларга Янги йил байрами тадбирларини оила даврасида ўтказиш тавсия этилди.\nСиз касал эмасман ёки бу касалликдан тузалганман, ниқоб тақмасам ҳам бўлади, дейишга шошилманг. Боиси, касалликнинг яширин даврида вирус аломатларини сезмаслигингиз ва уни тарқатувчи бўлишингиз мумкин.\nАгар эътибор берсангиз, баъзи шахслар ниқобни юзининг ияк қисмига тушириб олади, баъзилари эса ҳимоя воситасини чўнтагига солиб қўйганига гувоҳ бўласиз. Айниқса, жамоат жойларида, йирик мажмуаларда савдо-сотиқ билан шуғулланаётган айрим тадбиркорлар ниқоб тақишни “унутиб қўйишмоқда”. Эсдан чиқармаслик керак, ниқоб оғиз-бурунни тўлиқ ёпмаса, унинг ички қисмига вируслар ўрнашиб олади ва инсоннинг коронавирусдан зарарланиш эҳтимоли ортади.\n“COVID-19” инфекцияси тарқалиши дунё миқёсида ҳали-ҳануз катта муаммо бўлиб қолмоқда. Ўтган фурсат давомида бу инфекциядан сақланишнинг биринчи йўли шахсий гигиенага ва карантин қоидаларига риоя қилиш экани маълум бўлди. Мазкур қоидаларнинг биринчи талаби эса ниқоб тақиб юриш ҳисобланади. Коронавирус хавфи мавжуд экан, ниқобни ташлашга шошилманг!\nСанитария-эпидемиологик осойишталик ва жамоат саломатлиги хизмати Фарғона вилояти бошқармаси бошлиғи.\nАдабиёт — катта йўлга қўйилган ойна


Мен сендан хафаман, сўнгги қўнғироқ! - Behzod Fazliddin\nКайфият Муаллифдан Эски дафтардан\nМен сендан хафаман, сўнгги қўнғироқ!\nМай 15, 2019 Sayt muallifi\t0 изоҳлар\nБолаликда “Сўнгги қўнғироқ” тадбирини ўзгача интиқлик билан кутардик. Бу биз ўйинқароқ болалар учун катта байрам, энг асосийси, ёзги таътилнинг ажойиб кунларига “старт” эди. Ҳар йил май ойининг охирги кунларида катта тайёргарлик билан ўтадиган “Сўнгги қўнғироқ” онларини эслаб, юрагимиз бир орзиқиб оларди. Ўшанда бир-бирини қучиб кўзёш қилаётган ўқитувчи-мураббийларимиз, ўқувчи ака-опаларамизни тушунмай, “Нимага йиғлайди?” дегандай ҳайрон бўлардик.\nЁшимиз улғайгани сари бу тадбирга бошқачароқ қарай бошладик. Энди сўнгги қўнғироқ неча йилдан буён қадрдон оила аъзоларидай бўлиб кетган синфдош дўстлар ва ўқитувчиларни бир-биридан айираётган машъум садодай янграрди…\n2001 йил 25 май. Бу кунни жуда яхши эслайман. Ўша куни Чуст шаҳридаги иқтидорли болалар лицейи (ҳозирги давлат ихтисослашган умумтаълим мактаб-интернати) битирувчилари бир хил либосда саф тортиб, сўнгги қўнғироқ садолари остида катта ҳаётга йўлланма олгандик. Ушбу ҳаваскор ёзувлар ва шеър (шеър деб аташ мумкин бўлса) шу кунги катта тадбирда битирувчилар номидан сўзга чиққанимда айтилган. (Нокамтарликка йўйманг-у, “Мен сендан хафаман, сўнгги қўнғироқ”ни ўшанда кўплаб ёшлар ёд билар, мен билан қўшилиб айтишарди. Кейин ҳам “Сўнгги қўнғироқ” тадбирларида шу шеър бот-бот янграйдиган, кўпчилик уни сўрайдиган бўлди.) Эртаси куни бу битиклар туман газетаси “Чуст ҳақиқати”да чиқди. Ҳозир кайфият билан ўқиб ўтириб, яна ўша лаҳзаларга қайтгандай бўлдим. Тўғри, бугун бу каби тадбирларга деярли бефарқман. Бундан ташқари, “Сўнгги қўнғироқ” баъзан ортиқча дабдабаю машмашага айланиб кетаётгани дилни хира қилади…\nШундай бўлса-да, негадир, айни дам бошқа ишларни йиғиштириб, эски битикларни тармоққа жойлагим келди. “Пишмаган” ўринлари кўп экан, лекин ўша пайтлардан ажойиб хотира бўлгани учун тегинмадим – шундоғича бериш маъқул кўринди.\nБуларни эълон қилишимга сабаб кун сайин турмуш ташвишларига кўмилиб кетаётган соҳиби кўнгилларни хаёлан бўлса-да болаликка туташ ўша дилбар лаҳзаларга етаклаш, ширин хотираларни ёдга солиш, шу билан бирга, таълим олган даргоҳим, азиз устозларим, қадрли синфдошларимга доимий меҳримни яна бир бор изҳор этиш эди…\nТаълим муассасаларида сўнгги қўнғироқ чалинди. Ҳаяжонли лаҳзалар унга қўшиб менинг юрагимни “чалди”. Қисқа вақт ичида мен узоқ-узоқларга, энг бокира лаҳзаларим – болалигимга хаёлан сайр этдим. Эсимда, илк бора минг бир ҳаяжон, минг бир қувонч билан сенинг қучоғингга кириб келгандим, мактаб. Ўшанда меҳр билан бағрингга олгандинг. Кенг бағрингда яйраб билим олдим. Сўнг қалдирғоч мисол қучоғингдан учиб кетдим. Мана, қайноқ меҳрингга ҳеч тўймаган, бағрингда яйраб юрган, ўқиган кичкинагина бола энди улғайиб қолди. Лекин у ҳамон сени соғинади, иссиқ бағрингга ошиқади.\nЮзимни фироқнинг ёшлари ўпар,\nСоғинч юрагимга босаверар лаб.\nАйрилиқ бардошнинг кўксига тепар…\nБағри кенг мактабимнинг бағри кенг ўқитувчилари, менинг қадрли устозим! Илк марта мактабга қадам қўйган пайтимдаёқ мени ўз фарзандингиздай кўриб, қалбимни меҳр нурлари ила чароғон этдингиз. Энди ўша қўлидан китоб қўймадиган болача улғайиб, олам-олам орзулар билан катта ҳаётга қадам қўймоқда. Умрнинг турфа сўқмоқларида унга берган сабоғингиз, панд-насиҳатларингиз, албатта, кўмак беради.\nОйлар ўтиб кетди, ўтди йиллар ҳам,\nБўйим ўсиб қолди, улғайдим бир оз.\nАйтган сўзларингиз ёдимда ҳар дам,\nҚадрли синфдошларим! Сиз билан ўтган ҳар он ғанимат эканлигини, гап-сўзларингиз бир куни муштоқ этишини мана энди ҳис қилиб турибман. Қаранг-а, кап-катта бўлиб қолибмиз-у, лекин ҳамон болалардай шўх ва қувноқ, соддамиз. Фақат катта ҳаётда ҳам шундай қувноқ ва шод ҳолда тўсиқларни енга олсак бўлгани. Бу кун сўнгги қўнғироқ сизнинг кўнглингизда ҳам айрилиқ азобини пайдо қилган. Биламан, бир-биримиздан ажралиш жуда оғир. Лекин бизни ҳаёт, Ватан кутмоқда!\nНеча дамлар ўтди сиз билан бирга,\nНеча дамлар бўлдим сиз билан йўлдош.\nДил тўла ҳамиша соғинчли нурга,\nЖамалаксоч синфдош қиз, эсингдами, бирга ўтирардик. Менга нисбатан сенда, сенга нисбатан менда илиқ ҳислар бор эди. Ҳали болаликнинг беғубор онларида бўлсак-да, ҳали севги деган туйғуни яхши англаб етмасак-да, бир-биримизни севишганлардай ардоқлар эдик. У кунлар ортда қолди. Мен билан бирга сен ҳам катта ҳаётга қадам қўйяпсан. Ўз бахтингни топишингга ишонаман.\nАжиб туйғулардан энтикар юрак,\nШирин хотиралар туролмайди жим.\nСен ҳали бахтингни топасан, бешак,\nМенинг қадрли лицейим! Мактаб бағридан қалдирғочдай учиб сенинг қучоғингга келдим. Сен билан боғлиқ қанча гўзал хотиралар бор! Меҳринг мактабимникидай қайноқ. Сени мактабимдай яхши кўраман ва қадрлайман.\nХайр бу алвидо дегани эмас,\nЯхшиси, албатта кўришгунча, дей.\nҲали кўп қайтаман бағрингга,\nРост, хайр бу алвидо дегани эмас. Ҳали қадрдон билим даргоҳи бағрига, устозу синфдошлар ёнига қайтаверамиз. Шундай экан, кўришгунча, мактаб! Кўришгунча, Устоз, кўришгунча, синфдош! Кўришгунча, севгим!\nФироқ иси келар кўз ёшларимдан,\nЯна вужудимни босмоқда титроқ.\nАжралгим келмайди синфдошларимдан,\nМен сендан хафаман, сўнгги қўнғироқ.\nДўстлар дийдорига тўёлганим йўқ,\nБахт ҳиссин яхшироқ туёлганим йўқ,\nКимгадир севаман деёлганим йўқ,\nУстозлар бағридан кетгим келмайди,\nАйрилиқ қўшиғин айтгим келмайди,\nСоғинч дунёсига қайтгим келмайди,\nЖонимни танимдан узиб олгудай,\nАна, чалинишга турибсан-ку шай,\nҚара, йиғлаяпман бугун уялмай,\nБир оз чалинмай тур, сенга гапим бор,\nҲар қадмда бизни этиб тур ҳушёр,\nҲаёт йўлларида бўлсанг бизга ёр,\nМен сендан розиман, сўнгги қўнғироқ!\n2001 йил, май\n← Philosophical-intellectual poetry of Ghafur Ghulom\nЖаҳолат тўғрисида ривоят →\nМарт 1, 2007 Sayt muallifi 0


АНДИЖОН – “Электр таянч устунлари икки йил аввал ўрнатилган, лекин симлар ҳалигача тортилмади”\n11 август 2020, Тошкент вақти: 03:37\nБАЛИҚЧИ. “Андижон вилояти Балиқчи тумани Захкаш МФЙдан ёзмоқдамиз. Маҳалламизда 2 йил аввал электр таянч устунлари ўрнатилган, лекин ҳалигача электр симлари ўтказилмади. Симлар хавфли ҳолатда – одам етадиган баландликда осилиб ётибди.\nКўчамизнинг 800 метр қисми ҳам шағалланмай қолган. Болаларимиз мактабга лой кечиб бормоқда. Мутасаддиларга 2 йилдан буён мурожаат қилиб келамиз...”


Фатво: 'экстремистларни 'Исломий давлат' деб атаманг!' - BBC News O'zbek\nМисрдаги Ислом оламидаги нуфузли "Дорул ифто" - Фатво ҳайъати ўзларини "Исломий Давлат" деб атаган Ироқ ва Суриядаги исломий жангариларни бу ном билан атамаслик чақириғи билан чиққан.\nФатво ҳайъати мусулмонларнинг руҳоний ва кундалик ҳаётига доир масалалар бўйича фатволар эълон қилиб турадиган идора ҳисобланади.\n"Дорул ифто" 24 август куни "Исломий Давлат" иборасини қўлламаслик мақсадидаги Интернет кампанияни бошлаган.\nМухбирларнинг ёзишларича, бу кампания дунё мусулмонлари раҳбарлари орасидаги "даҳанаки жанг"ни янада авж олдиради.\n"Даҳанаки жанг" Ироқ ва Сурияда катта ҳудудни ўз назоратига олган ва ўзларини "Исломий Давлат" деб эълон қилган сунний жангарилар гуруҳи атрофидадир.\nБу гуруҳ содир этаётган ҳужумлар, оммавий қатллар, Шиа мақбараларини вайрон этиш, диний озчилик вакилларини таъқибга олиш ва инсонлар бошларини таналаридан жудо қилиш амалиётлари ҳам мусулмон ва ҳам мусулмон бўлмаганларни ларзага солган.\nҚатор диний уламолар бу гуруҳ амалларини қоралаганлар, улар содир этаётган ишлар Исломнинг барча тамойил ва диний қоидаларига зид эканини айтиб, бу гуруҳнинг ўзини Ислом дини учун таҳдид деб атаганлар.\nМисрдаги Фатво ҳайъати хорижий оммавий ахборот воситаларига мурожаат қилган ва "Исломий Давлат" иборасидан воз кечиб, "Ироқ ва Суриядаги "Ал-Қоида бўлгинчилари"(al-Qaida Separatists in Iraq and Syria - QSIS) деб аташни таклиф қилган.\n"Дорул ифто" бундан кейин Интернет ижтимоий тармоқларида ҳам кампания бошлаш, Ироқ ва Суриядаги гуруҳ фаолияти ҳақида жаҳондаги уламоларнинг фикрларини эълон қилиб бориш ниятида эканини маълум қилган.\nДастлаб ўзларини "Ироқ ва Шом Исломий давлати" деб атаган гуруҳ июн ойининг охирида Ироқ ва Сурия ҳудудида исломий халифалик барпо этганлари ҳақида баёнот тарқатганлар.\nШундан кейин гуруҳ номи "Исломий давлат" деб ўзгартирилгани эълон қилинган.\nАудиобаёнотда исломий халифалик ҳудуди шимолдан Суриянинг Ҳалаб шаҳридан Ироқнинг шарқий Дияла вилоятигача чўзилиши айтилган.\nХалифалик ҳудудида Ислом шариати қонунлари амал қилиниши айтилган.\nГуруҳ раҳбари Абу Бакр ал-Бағдодий бундан буён "Халифа Иброҳим" деб аталиши хабар қилинган.\nАудиобаёнотда барча мусулмонлар янги раҳбарга содиқлик ваъдаси беришлари ёки "байъат" келтиришлари, "демократия ва Ғарбнинг бошқа ахлатларини рад этишлари" лозимлиги айтилган.\nИсломий Давлатни енгиб бўладими?\nИД америкалик журналистнинг бошини танасидан жудо қилди


Трамп шунча танқидга чидади, аммо бизнинг вазир… – Fikrat.uz\n14:36 / 09.10.2020 01.11.2020 45242 0\nХабарингиз бор, собиқ депутат Қобул Дўсов ва Халқ таълими вазирлиги ўртасидаги суд жараёни давом этмоқда. Вазирлик вакиллари Қобул Дўсовнинг ижтимоий тармоқлар орқали вазирликни “хоин”лар дегани, тизим коррупцияга ботгани ҳақида ва ўқитувчиларнинг муаммоларини айтиб чиққани юзасидан раддия талаб қилмоқда.\nАслида халқ таълими тизимида муаммолар кўплигини ҳаммамиз яхши биламиз. Лекин, вазирлик бу гап-сўзларни “кўтара олмаяпти”. Шу ўринда Халқ таълими вазири Шерзод Шерматов АҚШда таҳсил олганини эсласак, Америкада “хиёнат” сўзи ҳақоратга кириш-кирмаслигини яхши билсалар керак. Қолаверса, президент Доналд Трампни америкаликлар ОАВ орқали ва оммавий учрашувларда кўп бор «хоин»ликда айблаган, ҳатто турли лақаблар тўқиган бўлса ҳам, Трамп оға ҳеч кимни судга бермади! Нима учун энди деярли барча масалаларда АҚШдан андоза олаётган вазир фикр ва сўз эркинлиги борасида ҳам шундай ёндашув қилмаяпти?\nТан олиш керак, 2018 йил 20 июнда вазир этиб тайинланган Шерзод Шерматов соҳада ўзига хос ўзгаришлар, янгиликлар қилди. Лекин, тизимда коррупция ҳамон камаймаётгани, йиғди-йиғдилар барҳам топмаётгани ҳам бор гап.\nМасалан, турникет деган матоҳни ўрнатамиз деб 30-40 мингдан пул йиғиб, ўша матоҳни ўрнатиб, бир ой ўтмай таъмирга олиб кетилганига нима дейсиз? Энг қизиғи, ўша турникетлар қайтиб келмади, баъзи жойларда эса ўрнатилмади ҳам.\nЁки яқиндагина ўтказилган ўқитувчиларнинг аттестациясини оладиган бўлсак, у ҳам шубҳасиз коррупцияжон-у, “Франклин амаки”сиз ўтмади. Буларнинг исботини эса ўқитувчиларнинг ўзларидан эшитинг:\nМузаффар Исмоилов, ўқитувчи:\nАттестация ўқитувчилар ойлигини пасайтиришнинг маданий усули. Саволлар атайин мураккаблаштирилган, берилган вақт жуда оз. Хонага киришда устозлар учун яхшигина “ҳақорат” ҳам тайёр турибди. Миллий гвардия назоратидан ўтиш керак. Қўли билан текшириб, яна аппаратини ҳам ишга солади. Тўлов қоғози дегани ҳам бор, уни кўрсатмасангиз рўйхатда борлигингиз ҳисобга ўтмайди. Ўқитувчи абитуриент сингари бўлиб қолди. Устозга ҳурмат шуми? Менимча, аттестация ХТБ ходимлари иштирокида мактабда ўтказилиши керак. Мактаб раҳбарияти, ота-оналар тавсияси ҳам инобатга олиниб, тест аттестациянинг 20 фоизини эгаллаши даркор.\n– Мен айнан Дўсов айтган Қамашидаги энг қалоқ, ачинарли мактабда ўқиганман. Ўқувчилигимда Дилбар Ғуломованинг “Ёш куч” журналида эълон қилинган “Ҳамма яхши нарса болаларга” номли мақоласини ўқиб, мактабимизнинг аҳволи ҳақида мақолага жавоб хати ёзганман. Журналда “Қашқадарёда нега шикоят кўп” сарлавҳаси остида менинг шикоятим ҳам ёритилган. Лекин, аҳвол ҳамон ўша-ўша. Аслида Дўсов таърифлаётган мактаблар ҳар бир вилоятда, туманда топилади. Шундай экан, Қобул Дўсов бизга ўз вақтида кўзгу тутқазмадимикин?\nЭнди эса эътиборингизга Қобул Дўсов билан қилган кичик суҳбатимни ҳавола қилмоқчиман…\n– Ассалому алайкум, Қобул ака! Айтинг-чи, сизни ижтимоий тармоқларда кескин чиқишлар қилишга нима мажбур қилди?\n– Бунга албаттаки, республикадаги кўплаб ўқитувчиларнинг норозиликлари ва менга йўллаган мурожаатлари сабаб бўлди. Мактаблардаги оғир шароитлар, коррупцияга ҳолатлари сабаб гапиришга мажбур бўлдим. Иккинчидан эса шу юртда яшаётган ҳеч бир болага беэътибор бўла олмайман.\n– Сизнинг “Коррупцияга ботган аттестация тизими бор, биз буни ислоҳ қилмадик. 40 йилдан буён аттестацияни бир хил одамлар ўтказади ёки келади соққасини олади кетади, ўқитувчиларимизни қийнаганимиз қийнаган” деган сўзингиз учун раддия талаб қилишмоқда. Сиз ҳали ҳам ўз позициянгизда турибсизми?\n– Албатта. Юқоридаги сўзлар гарчи ҳиссиётга берилиб айтилгандек кўринса-да, бу ҳақиқат. Халқ таълими вазирлиги мендан “Юртимиздаги барча мактаблар яхши, халқ таълимида коррупция йўқ, мен адашибман” деган раддиямни талаб қилиб судга берган. Баъзи сифатсиз дарсликлар ҳақида сўз юритиб буни хиёнат деб атаганимни мутлақо нотўғри тушунишган. Улар “Хиёнат”, ”Хоин” сўзларини ватанга нисбатан олишибди, ваҳоланки, хиёнатни шахсга, инсонга, таълимга нисбатан ҳам қўллашимиз мумкин. Мен чиқишларимда Шерзод Шерматовни эмас, тизимни танқид қилганман. Вазирнинг олиб бораётган ислоҳотларга ҳам кўз юмганим йўқ. Лекин, ютуқларга бутун умр қарсак чалиш билан иш битмайди- ку?!\n– Аттестация тизими ҳақидаги фикрларингиз билан ҳам ўртоқлашсангиз.\n– Аттестация тизимида мантиқсизлик бор. Масалан, менга мурожаат қилган ўқитувчилардан бирининг ёзишича, унга аттестацияда “Тошкент шаҳрининг қайси туманида, ___ мактабда смарт хона бор?” деган савол тушган. Ўша смарт хонаси бор мактабнинг рақамини билишдан ўқитувчига қандай фойда борки, эртага мактабга бориб ўқувчисига ўргатса?! Бундай мантиқсиз саволларга чек қўйиш учун соғлом, миллий дастур тузиш ва ўқитувчиларнинг билимини онлайн, электрон тарзда имтиҳондан ўтказиш лозим.\n– Сўнги сўз ўрнида нималарни айтган бўлардингиз?\n– Аслида демократик давлатда бир сўзни деб шов-шув кўтариш шартмас. Майли, бир томондан яхши ҳам бўлди. Менинг мисолимда бу муаммолар “портлади”. Афсуски, вазирлик уларни ҳал қилишга кўпроқ вақт сарфламай, муаммони айтган одам билан машғул бўляпти. Куни кеча судда гувоҳлик берган Ш.Т. “қизни қуда холага мақтагандек” оғзи кўпириб таълим тизимини мақтади ва соҳадаги янги ислоҳатларга энди 3 йил бўлганини, тизим ҳали ниҳол эканини, биз эса ниҳолдан мева сўраётганимизни айтди. Мен эса таълим тизимини шундай ислоҳ қилайликки, 3 йилда эмас 3 ойда мева берсин, дегим келади!\nP.S. Ушбу материални чоп этиш ёки этмаслик ҳақида кўп ўйладик: аввало, суд жараёни давом этаётган бўлса, қолаверса, материал кўпроқ Қ.Дўсов томонига тортиб кетаётгандек бўлса. Охири шундай хулосага келдикки, фикр эркинлигини чекламаймиз, балки томонларга тенг имкон берамиз. Марҳамат, ХТВ ёки уларни ёқловчи фикрлар бўлса юборинг, албатта, эълон қиламиз. Материалда билдирилган фикрлар эса суд ишига асло босим ўтказмайди, зеро, бу фикрлар суд мажлисида ҳам айтилган ва иш баённомасида акс этган.\nИзоҳ қолдиринг Трамп шунча танқидга чидади, аммо бизнинг вазир…\n16:43 / 29.05.2020 03.09.2020 28065 0\n8:58 / 22.09.2020 16.10.2020 24338 0


Россиялик олигарх Борис Березовский Россияда сиëсий ҳаракат ташкил қилиш ва уни молия билан таъминлашни режалаштираëтганини маълум қилди.\n02 март 2021, Тошкент вақти: 19:18\nБританияда чиқадиган “Independent” газетасининг бугунги сонида чоп этилган интервюда Березовский шахсан ўзининг сиëсий мақсади йўқлигини айтади. Аммо у Россия Президенти Владимир Путинга мухолиф ҳаракат ташкил қилиш ва агар раҳбар топилмаса, уни ўзи бошқаришини таъкидлайди.\nБерезовскийга кўра, Путиннинг собиқ Президент Борис Елцин ўтказган бозор ислоҳотларини орқага қайтаришга уринаëтгани, Россияда диктатура ўрнатилишига олиб келади.\nБерезовский 2001 йили Британияда сиëсий муҳожир мақомини олганидан бери, Лондонда яшамоқда.


Ҳагадаги маҳкама Сребреницадаги қирғиндан сўйлаган - BBC O'zbek\nImage caption Ратко Младич ўзига қўйилаётган айбловларни тан олмаган\nҲагадаги Халқаро Трибуналда инсониятга қарши жиноятларда айбланаётган Босния серб армияси генерали Ратко Младич устидан маҳкама тўхтатилган.\nМаҳкама ҳакамига кўра, қоралов томони химоя томонига барча исбот-далилларни тақдим этмаган, химоя томонининг далилларга жавоб тайёрлаши учун бир неча ой танаффус эълон қилинади.\nМаҳкаманинг яна қачон давом этиши айтилмаган.\nМаҳкаманинг иккинчи куни 1995 йилда Сребреницада амалга оширилган оммавий қотиллик айблови ҳақида бўлган.\nУ 1995 йилда Сребреница қишлоғида 8 мингга яқин мусулмон эркак ва болаларни ўлдирганликда, шунингдек, 10 минг одамнинг ўлимига олиб келган Сараево шаҳри қамалини мувофиқлаштирганликда ҳам айбланмоқда.\n70 ёшли Младичга ҳарбий ва инсониятга қарши жиноятларга таалуқли 11та айблов қўйилган.\nМладич ўзига нисбатан қўйилаётган айбловларни "қўрқинчли" деб атаган.\nҲага трибунали Младич айбини тан олмаётгани айтган.\nМаҳкама биноси олдида "Сребреница оналари" гуруҳи аъзолари йиғилишган.\nЧоршанба кунги маҳкама давомида қораловчи генерал Младич Боснияни "этник тозалаш"га уринганини айтган.\nҚораловчи Дермот Грум Младичнинг бу жиноятини аниқ далиллар билан исботлаб беришини билдирган.\n"Тўрт кун олдин Ратко Младич ўша мудҳиш пайтдаги Сербия армиясининг бош қўмондони этиб сайланган кунга йигирма йил тўлди",- деб айтган қораловчи.\nЖаноб Грум шундан сўнг Младич ва унинг армияси "қотиллик ҳунарини қанчалик мукаммал эгаллаганлари ва минглаб одамларни ўлдирганларини" таъкидлаган ва ўнлаб одамлар ҳалок бўлган Сараеводаги портлаш ҳақидаги видеолавҳани тақдим қилган.\nГрумга кўра, бу портлаш Боснияни серб бўлмаганлардан "тозалаш режаси"нинг бир қисми бўлган.\n70 ёшли собиқ генерал 16 йил давомида халқаро трибуналдан яшириниб юрганидан сўнг, ўтган йил майида серб махсус хизматлари томонидан қўлга олинган ва Ҳага трибуналига топширилган.\nҲагадаги Би-би-си мухбирининг айтишича, Сребреница ҳамда Сараевода содир этилган жиноятлар Иккинчи Жаҳон урушидан кейин Оврўпода содир этилган энг жиддий ҳарбий жиноятлар ҳисобланади.\nМаҳкама ишини тезлаштириш учун Младичга қўйилган айбловлар қариийб ярмига қисқартирилган.\nРатко Младич устидан маҳкама бошланди\nБелград ҳаками сўнгги Ратко Младични Гаагага экстрадиция этишга қарор қилди


Қамоқдан келаëтган тобут кўпаймоқда\n12 апрел 2021, Тошкент вақти: 02:51\nҚамоқхонадан яқинлари ўлиги келганлар ҳали нима воқеа содир бўлганини англай-англамай турибоқ¸ тобутни дарҳол дафн этишга мажбурланмоқдалар.\n21 январ куни маълум бўлишича, 2008 йилнинг 23 ноябр куни милиция ходимлари 33 га кирган андижонлик Ҳошимжон Қодировнинг жасадини унинг яқинларига олиб келиб топширган. Марҳум ўша куни дафн этилган.\nБу ҳақда uznews.net сайти хабар қилди.\nСайтнинг маълум қилишича, Ҳошимжон Қодиров 2005 йил 13 май воқеаларида қатнашган. Фожеадан сўнг у Андижондан ташқарида, қочқинликда яшаб юрган ва 2008 йил кузида Андижондаги уйига яширинча келган.\nҲибсга олиниб, Андижон қамоқхонасига ташланганидан сўнг роппа-роса 20 кун ўтгач, маъмурлар унинг жасадини олиб келиб яқинларига топширган.\nЕвропада яшаётган андижонлик қочқинлардан бири Ҳошимжон Қодировни танишини айтди.\nОзодлик: Сиз Ҳошимжонни шахсан таниганмисиз?\n- Чиройли¸ новвой¸ халқнинг хизматини қиладиган¸ ўз бола-чақасини боқадиган нозиккина бола эдида. Маҳалламизда новвойхона очган. Одамлар нонидан олиб еб¸ баҳраманд бўлишарди.\nҲошимжон Қодировнинг ўлими тўғрисида бу суҳбатдошимнинг хабари йўқ экан.\nМаълум бўлишича, андижонлик инсон ҳуқуқлари ҳимоячиси Саиджаҳон Зайнобиддинов марҳум Ҳошимжон Қодиров яшаган маҳаллага яқин маҳаллада яшайди. Саиджаҳон ака Ҳошимжоннинг жаноза намозида қатнашганини айтди.\nСаиджаҳон Зайнобиддинов: Ҳошимжон Қодировнинг ўлими ҳақида хабарим бор. Чунки у деярли қўшни маҳаллада турарди. Жанозасига¸ фотиҳаларига шахсан борганим учун хабарим бор.\nСаиджаҳон Зайнобиддинов: Адашмасам ноябр ойида бўлган эди. Ноябр ойининг ўрталари эди. Ҳозир аниқ куни эсимда йўқ.\nUznews.net сайти ҳам Ҳошимжон Қодировнинг 23 ноябр куни дафн этилгани тўғрисида хабар қилган эди.\nСайтнинг ёзишича, Ҳошимжон Қодиров қийноқлар оқибатида ўлган, яъни у ўлдирилган бўлиши мумкин.\nҲар ҳолда майитни ювганлар унинг танасида куйгандан кейин қоладиган 70тача доғ бўлганини айтишган.\nОёқ ва қўлларининг тирноқлари суғуриб олинган, биронта ҳам тиши соғ қолмаган.\nСаиджаҳон Зайнобиддинов бу маълумотларни на тасдиқлай ва на инкор эта олишини билдирди.\n- Ўзингиз биласиз ўзбекчиликда ота-онасининг аҳволини тушуниб савол-жавоб қилишга имконият бўлмади. Менинг билганим¸ энди кўпчиликнинг гапи бўйича бу бола қидирувда бўлган экан¸ дейди андижонлик инсон ҳуқуқлари ҳимоячиси Саиджаҳон Зайнобиддинов.\n"Жасадни олиб келган милиция ходимлари Ҳошимжоннинг ота-онасига уни иложи борича дафн қилишни, ортиқча ғалва-жанжал кўтармасликни буюришган. Гап-сўз қилиб юрсанглар ўзларинга ёмон бўлади, деб қўрқитишган", деб ёзди сайт.\nМаълум бўлишича, уч гўдаги етим қолган Ҳошимжон Қодиров сўнгги ойларда қамоқда ўлган-ўлдирилган ягона андижонлик эмас.\n2 сентябр куни 33 яшар Муҳаммадшокир Ортиқовнинг жасадини, 3 октябр куни 36 яшар Абдураҳмон Қўчқоровнинг жасадини қамоқхонадан уйига келтириб берганлар.


ДУК: қачон йиллик йиғилиш ўтказилади ва ажратмалар тўланади | NORMA.UZ\nДУК: қачон йиллик йиғилиш ўтказилади ва ажратмалар тўланади\nДавлат корхоналари тўғрисидаги низомга ўзгартириш ва қўшимча киритилди (ВМнинг 30.06.2019 йилдаги 544-сон қарорига қаранг).\nЭслатиб ўтамиз, 2019 йилдан бошлаб давлат унитар корхоналари уларнинг соф фойдасидан 30% миқдорида Давлат бюджетига ажратиши шарт (29.06.2018 йилдаги ПФ-5468-сон Фармонга қаранг). Давлат солиқ хизмати органлари кўрсатилган ажратмаларни ундириб олишга ҳақли (26.06.2018 йилдаги ПҚ-3802-сон қарорга қаранг).\nШунингдек эслатиб ўтамиз, жорий йилнинг март-апрель ойларида ҚҲТБТ порталида ушбу ажратмаларни ҳисоблаш ва тўлаш тартиби, назорат қилиш механизми ва тегишли санкцияларни тартибга солувчи ҳужжат лойиҳаси муҳокама қилинди (батафсил қаранг). Айни пайтда лойиҳа тасдиқланмаган.\nБошка хўжалик жамиятлари устав фондидаги улуши бўйича дивидендлар давлат корхонасининг мулкини шакллантириш манбалари жумласига киритилди.


Мбаппе илк 100-голини Месси ва Роналдудан эртароқ киритди - Offside.uz – Offside'да бўлинг, офсайдда қолманг!\nМбаппе илк 100-голини Месси ва Роналдудан эртароқ киритди\nУларнинг энг кўпи ПСЖ сафида киритилган.\nПСЖ клуби ва Франция терма жамоаси форварди Килиан Мбаппе ўзининг фаолиятидаги голлари сонини 100 тага етказиб олди.\nЭътиборлиси, у бу натижани Криштиану Роналду ("Ювентус") ва Лионель Мессилардан ("Барселона") кўра тезроқ амалга оширди. Аниқроғи, Мбаппе дастлабки 100 та голни 20 ёш 173 кунлик пайтида урди. Таққослаш учун, Роналду ўзининг илк 100-голини 22 ёш 356 кунликда, Месси эса 22 ёш 97 кунликда киритган.\nМаълумот учун, Мбаппе фаолиятидаги 100 та голнинг 60 тасини ПСЖда, 27 тасини “Монако”да ва қолган 13 тасини эса Франция терма жамоасида киритган.\n12/06, 18:10 0


Мақолалар мазкур саъна бўйича сараланган: Понедельник, 11 Январь 2016\nВторник, 12 Январь 2016 00:00\nАмнистия акти изчил қўлланилмоқда\nШу кунларда жойларда Президентимизнинг тақдимномасига мувофиқ, Олий Мажлис Сенатининг 2015 йил 3 декабрдаги “Ўзбекистон Республикаси Конституцияси қабул қилинганлигининг йигирма уч йиллиги муносабати билан амнистия тўғрисида”ги қарори ижроси изчиллик билан амалга оширилмоқда. Бунда, албатта, қарорда назарда тутилганидек, аёллар, 60 ёшдан ошган эркаклар, жиноят содир этган вақтда 18 ёшга тўлмаганлар, чет давлатлар фуқаролари, қонунда белгиланган тартибда жазони ўташга тўсқинлик қиладиган оғир касалликларга чалинган деб топилган шахслар, ногиронлар, оғир бўлмаган жиноят содир этганларни жазодан озод этишга алоҳида эътибор қаратилаяпти.\nТараққиётнинг «ўзбек модели» ижтимоий-иқтисодий салоҳиятимиз ва муваффақиятларимизнинг мустаҳкам асосидир\nЖаҳон иқтисодиёти улкан синовларга дуч келаётгани ҳақидаги маълумотлардан деярли ҳар куни оммавий ахборот воситалари орқали хабардор бўлиб турибмиз. Мисол учун, иқтисодий ўсишнинг локомотиви ҳисобланадиган истеъмол талабининг, айниқса, хом ашё ресурсларига бўлган эҳтиёжнинг кескин пасайиб бораётгани глобал молиявий иқтисодий инқироз наинки давом этаётгани, ҳатто чуқурлашаётганининг исботидир. Ана шундай мураккаб шароитда Ўзбекистонда эришилаётган натижалар эса жаҳон ҳамжамиятининг қизиқиши янада ошишига сабаб бўлаяпти.\nЙўл ҳаракатининг янги қоидалари\nЎзбекистон Республикаси Ички ишлар вазирлиги Йўл ҳаракати хавфсизлиги бош бошқармаси томонидан йўл ҳаракати қоидалари билан боғлиқ янгиликларга бағишланган матбуот анжумани ташкил этилди.\nВилоятдаги “Пахтамаш” масъулияти чекланган жамияти Айдар-Арнасой кўллар тизими ҳудудида сайёҳларга юқори даражада хизмат кўрсатадиган кемпинглар мажмуини фойдаланишга топширди. Бунинг учун 500 миллион сўм миқдорида маблағ йўналтирилди.\nЁшлар камоли — Ватан иқболи\nБугун навқирон авлодга ҳар қанча ҳавас қилса арзийди. Зеро, уларнинг ҳеч кимдан кам бўлмай, замонавий асосда билим олишлари учун барча имконият яратилган. Хусусан, нафақат шаҳарларда, балки энг чекка қишлоқларда ҳам муҳташам ўқув масканлари қад ростламоқда. Бундай эътибор ва ғамхўрлик ёшларимизни янада фаол бўлишга ундаётгани беҳад қувонарлидир.\nПойтахтимизда Ўзбекистон Республикаси Мудофаа вазирлиги, “Нуроний” жамғармаси, “Камолот” ёшлар ижтимоий ҳаракати ҳамкорлигида “Таянчим ва суянчим, фахру ифтихоримсан, муқаддас Ватан!” шиори остида уч авлод учрашуви ўтказилди. Унда фахрийлар, давлат ва жамоат ташкилотлари вакиллари, олий ҳарбий таълим муассасалари курсантлари, ўқувчи-талабалар иштирок этди.\nҲарбийларга шинам уй\nТермиз гарнизонида бир гуруҳ ҳарбий хизматчилар учун қуриб битказилган кўп қаватли тураржой биноси фойдаланишга топширилди.\nШу муносабат билан бўлиб ўтган тантанали маросимда Мудофаа вазирлиги, Жануби-ғарбий ҳарбий округ қўшинлари қўмондонлиги вакиллари, ҳарбий хизматчилар, уларнинг оила аъзолари, фахрийлар, ёшлар ҳамда кенг жамоатчилик вакиллари иштирок этди. Тадбирда сўзга чиққанлар мамлакатимизда ҳарбий хизматчиларга юксак эътибор кўрсатилаётгани, мазкур иншоотнинг фойдаланишга топширилиши ҳам ана шу ғамхўрликнинг амалий ифодаси эканлигини таъкидладилар.\nҲарбий оркестр томонидан ижро этилган куй-қўшиқлар тадбирга янада файз бағишлади.\nМардлик ва жасорат тимсоли\nИстиқлол йилларида юртимизда тинч ва осуда ҳаётимизнинг ишончли кафолати бўлмиш Қуролли Кучларимизни шакллантириш борасида улкан ишлар амалга оширилди. Пировардида барча талабга жавоб берадиган, тезкор ва ҳаракатчан, ташкилий жиҳатдан мукаммал, замонавий қурол-яроғ ҳамда техникага эга бўлган миллий армиямиз барпо этилди. Ислоҳотлар самараси ўлароқ, аҳоли, айниқса, ёшларимиз ўртасида ҳарбий хизматнинг обрў-эътибори юксак даражага кўтарилди, Ватан ҳимоячиси бўлиш ҳар бир йигитнинг эзгу мақсадига айланди.\nЖамоат транспортида электрон тўлов\nҚўрғонтепа туманидаги “Қўрғонтепа автобаза транс” масъулияти чекланган жамиятига қарашли жамоат транспортларида вилоятда биринчи бўлиб йўл ҳақини пластик карточка орқали тўлаш жорий этилди.\nМақсад — Олимпиадага йўлланма олиш\nБугун Қатарда 23 ёшгача бўлган футболчилар ўртасида иккинчи Осиё чемпионати бошланади. 30 январга қадар давом этадиган мазкур нуфузли мусобақада 16 та давлат вакиллари, жумладан, Ўзбекистон олимпия терма жамоаси ҳам ғолиблик учун курашади.